text:
Kuxi Sesẽ Siwo Henɛ Vɛ, Nusiwo Gbegbe Wògblẽna
Kuxi Sesẽ Siwo Henɛ Vɛ, Nusiwo Gbegbe Wògblẽna
“Dɔ nɔ wuyem eye mietia amewo be woaku nu me le nye dɔwuamea ŋu. Mezu afemanɔsitɔ eye mieŋlɔ nu tso nye xaxaa ŋu. Medze dɔ eye miewɔ takpekpe ku ɖe amesiwo dzi nu mede o ŋu. Miewɔ numekuku le nye kuxia fe akpa vovovoawo ŋu, gake dɔ gakpɔtɔ le wuyem, afe mele asinye o eye nye lãme mehaya o.”—Womenya eŋlɔla o.
TOGBƆ be xexeame habɔbɔwo dze agbagba geɖe be woaɖe nunyuimakpɔɖui fe kuxia ɖa hã la, viɖe gobii aɖeke medo tso eme o. Le kpɔɖeŋu me, le fe 1996 fe Xexeame fe Nuɖuɖu Ŋuti Takpekpe si Dukɔ Ƒofuawo fe Nuɖuɖu Kple Agblededehabɔbɔ (FAO) wɔ me la, woɖo taɖodzinu aɖe be woaɖe nuɖuɖu fe ame masumasu fe kuxia dzi akpɔtɔ le xexeame va ɖo afã lɔfo—si anye na ame miliɔn 400—hafi fe 2015 nava yi. *
Enyo ŋutɔ be wowɔ ŋgɔyiyi aɖewo ya. Gake nublanuitɔea, Nuɖuɖu Kple Agblededehabɔbɔa fe nyitsɔ laa nyatakaka si nye The State of Food Insecurity in the World 2001, lɔ̃ ɖe edzi be: “Edze fã be nuɖuɖu fe ame masumasu fe kuxi si le xexeame gbɔ kpɔkpɔ megale afɔ tsɔm o.” Eyata egale dzedzem kokoko abe takpekpea fe taɖodzinua gbɔ manya ɖo o ene. Le nyatefe me la, nyatakakaa na eme kɔ be “amesiwo nuɖuɖu mesuna o fe xexlẽme dzi ɖe edzi ŋutɔ le dukɔ madeŋgɔ akpa gãtɔ me.”
Nukatae kuxi sia dzi ɖuɖu sesẽ alea gbegbe ɖo? Be míakpɔ ŋuɖoɖoa la, ele be míaɖe nusi nye nunyuimakpɔɖui gɔme gbã eye míadzro alesi gbegbe wògblẽa nui kple nusiwo koŋ henɛ vɛ la me.
Nukawo Gbɔe Nunyuimakpɔɖui Tsona?
Nunyuimakpɔɖui nye kuxi si tsoa nuɖuɖu me nunyiamewo si lãmenugbagbeviwo hiã si mesua wo o gbɔ, eye zi geɖe la nu vevi eve siwo gbɔna la fe dɔwɔwɔ aduadu gbɔe wòtsona: (1) protein, calories, vitamin, kple mineral siwo womekpɔna wòsua ame le nuɖuɖu me o kple (2) dɔléle kabakaba.
Dɔléle siwo nye mitsinyenye, gbaɣi, asrã, kple akɔta dɔlélewo nana nu tea ŋutilã la ŋu ale gbegbe be wònana nunyiame dzi ɖena kpɔtɔna kura le lã me na ame. Wonana nuɖuɖu megadzroa ame o eye womegate ŋu ɖua nu o, eye esia nana nuɖuɖu megasua ame nyuie o. Gake ɖevi siwo mekpɔa nu nyui ɖuna o la te ŋu léa dɔ kabakaba. Esia yia edzi atraɖii eye wònana amesiwo kuna le protein kple nunyiame siwo naa ŋusẽ ame makpɔmakpɔ ta fe xexlẽme dzi ɖe edzi.
Nukatae wònye ɖeviwo koŋue ɖo afɔku me wu le nunyuimakpɔɖu ta? Wole ɣeyiɣi si me wotsina kabakaba me eye wohiã na calories kple protein. Susu mawo ke tae nunyuimakpɔɖu gblẽa nu le funɔwo kple nyɔnu siwo le no nam wo viwo ŋu vevie ɖo.
Enuenue la, ɖevia fe kuxia dzea egɔme do ŋgɔ na edziɣi gɔ̃ hã. Ne nuɖuɖu mesua vidada o alo mekpɔa nu nyui ɖuna hafi fɔ fu alo le fufɔɣia o la, ɖevia fe kpekpeme dzi aɖe akpɔtɔ le edziɣi. Emegbe notsotso nɛ kaba, nuɖuɖu manamanae nyuie, kple dzadzɛnyenye gbɔ makpɔmakpɔ ate ŋu ahe numaɖumaɖu nyuie fe kuxiwo vɛ.
Nunyiame vovovo siwo hiã makpɔmakpɔ nana ɖevia kua te eye metsina nyuie o. Efaa avi vevie eye dɔléle te ŋu dzea edzi bɔbɔe. Ne nɔnɔmea va le agbogbo dom ɖe edzi la, efe kpekpeme dzi ɖena kpɔtɔna kuraa, efe ŋkuwo kple dzodome (ta fe akpa si gbɔna) va nyena ɖe eme, ade va vɔna le ŋutilã kple lãmekawo me, eye ŋutete si le ŋutilã ŋu be woalé dzoxɔxɔ ɖe te dzi ɖena kpɔtɔna.
Nunyuimakpɔɖu agate ŋu adze le mɔ bubuwo nu. Esiawo hã te ŋu nana ɖevi kua te. Le kpɔɖeŋu me, mineral—vevietɔ esiwo nye iron, iodine, kple zinc—kple vitamin—vevietɔ vitamin A—makpɔmakpɔ ate ŋu ahe nɔnɔme mawo vɛ. Dukɔ Ƒofuawo fe Ðeviwo Ŋu Nyagbɔkpɔha (UNICEF) gblɔ be vitamin A fe vɔvɔ le lã me gblẽa nu le ɖevi siwo ade miliɔn 100 ŋu le xexeame eye wònana wofe ŋkuwo tsina. Egblẽa nu le dɔlélenutsiŋutete hã ŋu, eye wònana ɖevia dzea dɔ kabakaba.
Nusiwo Gbegbe Wògblẽna
Nunyuimakpɔɖui gblẽa nu le ŋutilã ŋu vevie, vevietɔ le ɖeviwo gome. Nu ate ŋu agblẽ le ŋutinuwo kple lãmenuwo—siwo nye dzi, ayikuwo, dɔgbo, dɔkavi, dzitodzitowo, kple ahɔhɔ̃ ŋu.
Numekuku vovovowo ɖee fia be tekuku kple susu fe dɔmawɔmawɔ nyuie kpakple dzidzedzemakpɔmakpɔ le sukudede kple agbalẽ manyamanyae zɔna. Dukɔ Ƒofuawo fe nyatakaka aɖe yɔ nusia be nunyuimakpɔɖu fe nugbegblẽ me tsonu vɔ̃ɖitɔ kekeake si nɔa anyi ɣeyiɣi didi wu.
Le ɖevi siwo to eme tsi agbe gome la, emetsonuawo ate ŋu atsi wo ŋu woatsi kplii. Esia tae Ðeviwo Ŋu Nyagbɔkpɔha fa konyi be: “Amegbetɔ fe tamebubuŋutete le to yim ale gbegbe—le nusiwo nu woate ŋu axe mɔ ɖo keŋkeŋ hafi la me—enye nudomegbegblẽ yakatsyɔ, kple ŋutasẽnuwɔwɔ gɔ̃ hã.” Eyata numaɖumaɖu nyuie fe nu gbegblẽ me tsonu siwo nɔa anyi didina la nye nusi ŋu woatsi dzi ɖo vevie. Nyitsɔ laa fe numekuku aɖe si wowɔ la fo nu le nuɖuɖu si mesua vidzĩwo o ŋu eye wote ŋu va zua dɔmavɔleameŋuwo abe dzidɔ, suklidɔ, kple ʋusɔgbɔdɔ ene lélawo le wofe tsitsime.
Ke hã menye nunyuimakpɔɖui si nu sẽ ŋutɔe ɖea fu na ame geɖewo o, Ðeviwo Ŋu Nyagbɔkpɔha lɔ̃ ɖe edzi be: “Menye nunyuimakpɔɖui fomevi si gbɔ eme gbɔe amesiwo nusia wuna fe akpa etɔ̃lia tsona o ke boŋ etsoa nunyuimakpɔɖu ɣeaɖewoɣi kple esi le vedomesi ko gbɔ.” (Míawoe te gbe ɖe edzi.) Lãmesẽkuxi siwo nɔa anyi etefe didina te ŋu ɖea fu na ɖevi siwo toa nunyuimakpɔɖui ɣeaɖewoɣi fe kuxiwo alo nunyuimakpɔɖui si le vedomesi me. Eyata ele vevie be woade dzesi nunyiame siwo ɖeviwo mekpɔna ɖuna o ale be woate ŋu akpɔ egbɔ alesi dze.—Kpɔ aɖaka si le axa 7.
Kuxi Sesẽ Siwo Henɛ Vɛ
Abe alesi míegblɔe va yi ene la, nusi hea nunyuimakpɔɖui vɛ tẽ enye nuɖuɖu fe anyimanɔmanɔ. Gake nu bubu siwo gadzia kuxia ɖe edzi tsoa hadome, ganya, dekɔnu, kple nutome fe nɔnɔme gbɔ. Esi ɖe dzesi wue nye ahedada, si gblẽa nu le ame miliɔn nanewo ŋu vevietɔ le dukɔ madeŋgɔwo me. Togbɔ be ahedada nye kuxia tsofewo dometɔ ɖeka hã la, nunyuimakpɔɖui hã hea ahedada vɛ, elabena ne nunyuimakpɔɖui na amewo fe dɔwɔnawo yi to la, egadzia ahedada ɖe edzi wu.
Nu bubu aɖewo hã li siwo henɛ vɛ. Numanyamanya tso eŋu hea numaɖumaɖu nyuie fe nɔnɔmewo vɛ. Dɔxɔxɔ hã wɔa akpa aɖe abe alesi míekpɔe va yi ene. Hadome kple dekɔnuwo hã henɛ vɛ, siwo dometɔ aɖewo nye nuɖuɖu si womemana na amesiame sɔsɔe o kple nazãbubu ɖe nyɔnuwo ŋu. Enuenu la nyɔnuwoe nyea ame ‘mlɔetɔ siwo ɖua nu sue aɖe’—si nye ne ŋutsuwo ɖu nu vɔ hafi kple esi medea ŋutsuwo tɔ nu o ɖuɖu. Wotea sukudede si akpe ɖe wo ŋu be woalé be na wo viwo nyuie hã fe mɔnukpɔkpɔ nyɔnuwo.
Gakpe ɖe eŋu la, nutome fe nɔnɔmewo nana be womegate ŋu kpɔa nuɖuɖu sɔgbɔ o. Esiawo dometɔ aɖewoe nye dzɔdzɔmefɔkuwo kple aʋawɔwɔwo. Agbalẽ si nye The State of Food Insecurity in the World 2001, gblɔ be, tso October 1999 va ɖo June 2001 ɖeɖe me la, kuɖiɖi gblẽ nu le dukɔ 22 ŋu, ahom sesẽwo alo tsiɖɔɖɔ gblẽ nu le dukɔ 17 ŋu, dukɔmeviʋa alo dzrehehewo gblẽ nu le dukɔ 14 ŋu, vuvɔŋɔli sesẽwo gblẽ nu le dukɔ 3 ŋu, eye anyigbaʋuʋu gblẽ nu le dukɔ 2 ŋu.
Egbɔkpɔkpɔ Kple Mɔxexe Ðe Enu
Aleke woawɔ akpɔ ɖevi si ŋu nunyuimakpɔɖui gblẽ nu le la gbɔ? Ne nunyiamemakpɔmakpɔ na nu te ɖevia ŋu vevie la, etsɔtsɔ yi ɖe kɔdzi gbã anye egbɔkpɔnu nyuitɔ. Mɔfiamegbalẽ aɖe si Xexeame fe Lãmesẽhabɔbɔ ta na atikewɔlawo gblɔ be, ɖɔktawo nalé ŋku ɖe ɖevia fe nɔnɔmea ŋu eye woakpɔ dɔléle siwo le eŋu kple tsi si vɔ le lã me nɛ la gbɔ. Woate ŋu adze nuɖuɖu nanae gɔme vivivi, eye zi geɖe wodonɛ toa aŋe me dea ŋɔti me nɛ hafi wògena ɖe efe dɔ me. Afɔɖeɖe gbãtɔ sia axɔ kwasiɖa ɖeka.
Asitɔtrɔ siwo ana wòagaɖo efe nɔnɔ kplɔnɛ ɖo. Woganana ɖevia noa dada fe notsi eye wodea dzi fo nɛ be wòaɖu nu alesi wòate ŋui. Efe seselelãme kple ŋutilã me nuhiahiãwo gbɔ kpɔkpɔ le vevie le go sia me. Belélename kple lɔlɔ̃ ate ŋu awɔe be woakpɔ tɔtrɔ ɖedzesi le ɖevia ŋu. Ɣeyiɣi sia mee woafia vidadaa alesi wòalé be na via to nuɖuɖu si me nunyiame le nanae kple egbɔkpɔkpɔ be wòanɔ dzadzɛ ale be nɔnɔme sia magadzɔ ɖe edzi ake o. Emegbe woɖea asi le ɖevia ŋu le kɔdzi. Ele vevie be woanɔ kɔdzia dem kple ɖevia bena woanɔ edom kpɔ edziedzi.
Ke hã eme kɔ fã be mɔxexe ɖe enue nye nu nyuitɔ. Esia tae le dukɔ geɖewo me la, dziɖuɖua kple habɔbɔ nɔɖokuisiwo wɔ ɖoɖo ɖe nuɖuɖu siwo me nunyiame le hedoa ŋusẽ ame ŋu hena amesiame fe zazã. Nutoa me nɔlawo hã ate ŋu awɔ geɖe le mɔxexe ɖe nunyuimakpɔɖui nu, le kpɔɖeŋu me, woate ŋu awɔe to nunyiame ŋuti mɔfiamewo nana me, tsinono tsofewo ta kpɔkpɔ, nugododefewo tutu, egbɔkpɔkpɔ be nutoa me le dzadzɛ, asikpekpe ɖe abɔtasisi fe ɖoɖowo ŋu, kpakple ŋkuléle ɖe ɖeviwo fe tsitsi kple wofe ŋgɔgbedede ŋu.
Gake nukae ame ɖekaɖekawo ate ŋu awɔ atsɔ axe mɔ ɖe nunyuimakpɔɖui fe kuxia nu? Aɖaŋuɖoɖo nyui aɖewo le aɖaka si le axa 8 me. Tsɔ kpe ɖe esia ŋu la, ɖeviwo fe dɔléle kple nuɖuɖuŋutinunyala Georgina Toussaint kafui be anyo be vidadaa nagbugbɔ ayi ɖeviwo fe kɔdzi alo dɔdafe le efe vidzidzi fe ŋkeke adreagbe, ne ɖevia xɔ ɣleti ɖeka, kple le ɣleti siwo katã akplɔe ɖo megbe. Ele be vidadaa nadi atikewɔla fe kpekpeɖeŋu ne tsie mele lã me na ɖevia o, ne ele mitsi nyem vevie, alo asrã dze edzi.
Togbɔ be aɖaŋuɖoɖo siawo ŋudɔwɔwɔ nyo le ɖeviwo fe nuɖunyawo gbɔ kpɔkpɔ be wòaka ɖe eme me hã la, ele be míalɔ̃ ɖe edzi be nunyuimakpɔɖui nye kuxi nyadri aɖe—elolo ale gbegbe be amegbetɔwo mate ŋu akpɔ egbɔ o. Encyclopædia Britannica lɔ̃ ɖe edzi be: “Nuɖuɖu si asu amesiame kple nunyiame ŋuti mɔfiame nana amesiame gakpɔtɔ nye kuxi nyadri aɖe kokoko.” Eyata ɖe mɔkpɔkpɔ aɖe li be “afɔku ɣaɣla si gbɔ wòle be woakpɔ kpata” sia nu ava yi gbaɖegbea?
[Etenuŋɔŋlɔwo]
^ mm. 3 Ne èdi nyatakaka bubu tso Xexeame fe Nuɖuɖu Ŋuti Takpekpea ŋu la, ekema kpɔ Eŋlisigbe me Nyɔ! August 8, 1997, axa 12-14.
[Aɖaka si le axa 7]
ÐE NUÐUÐU MESUA VIWÒ OA?
Aleke lãmesẽdɔwɔlawo wɔna nyana ne nuɖuɖu mele ɖevi aɖe sum o? Woléa ŋku ɖe dzesi vovovowo ŋu le amea ŋu, wobiaa gbe tso efe nuɖuɖu ŋu, eye wonana wodoa efe lãmenuwo kpɔna le nudokpɔfe. Gake zi geɖe la, nusiwo woate ŋu adzidze tẽ koŋ dzie wonɔa te ɖo. Wodzidzea ɖevia eye wotsɔa xexlẽdzesia sɔna kple dzidzeme nyuitɔ siwo li. Emae kpena ɖe wo ŋu wonyaa numaɖumaɖu nyuie fe kuxi si tɔgbe wònye kple alesi gbegbe wògblẽ nu le eŋui.
Nu vevi siwo wodzidzena koŋ enye kpekpeme, kɔkɔme, kple ɖevia fe abɔ fe titrime. Ðevia fe kpekpeme tsɔtsɔ sɔ kple efe fexɔxɔ nana wonyana alesi gbegbe nuɖuɖu mele esum o; ne enu sẽ la, ɖevia ɖia ku eye wònɔa fufui. Wobua ɖevia fe dɔlélea be eɖo ŋkubiã me ne efe kpekpeme dzi ɖe kpɔtɔ wu 40 le alafa me eye wobunɛ be ele vedomesi ne alesi edzi ɖe kpɔtɔ nye 25 va ɖo 40 le alafa me, eye wobunɛ be enu mesẽ o ne alesi edzi ɖe kpɔtɔ le 10 va ɖo 25 le alafa me. Ne wokpɔ be ele kpuie akpa to etsɔtsɔ sɔ kple fe si wòxɔ la, afia be nuɖuɖu mele esum o ɣeyiɣi didi aɖe enye ma—si na be wòku te.
Amesiwo le protein kple nunyiame siwo naa ŋusẽ ame makpɔmakpɔ fe dɔ vɔ̃ɖitɔwo lém enye amesiwo ɖi ku glaŋglaŋ marasmus, kple amesiwo lé kwashiorkor, alo amesiwo le evea siaa lém. Marasmus (si nye kuɖiɖi vivivi) la dzena le ɖevi nono siwo xɔ tso ɣleti 6 va ɖo 18 ŋu. Enɔa dzedzem vivivi ne mekpɔ nuɖuɖu si doa ŋusẽ ame kple esiwo nyia ame ɖuna o le ɣeyiɣi didi aɖe me, eye etsoa nomanamana wòasui gbɔ alo esi wotsɔa notsi bubu siwo wotɔ tsi akpa nanɛ ta. Ðevia ɖia ku ŋutɔ, efe lãkusiwo nɔa falɛfalɛ ale gbegbe be woléna ɖe fuawo ŋu, eye wòkua te. Azɔ hã ɖevia toa “ame tsitsi fe mo,” mevona le eɖokui me o, eye wòfaa avi vevie.
Nya kwashiorkor si woɖe tso Afrika-gbe aɖe me gɔmee nye “kpedevi.” Efia ɖevi si woɖe le dada fe no nu le ɖevi bubu si wodzi ɖe eyome ta. Nɔnɔme sia dzena le notsotso na vi megbe, eye togbɔ be elɔ nuɖuɖu siwo doa ŋusẽ ame fe ame masumasu ɖe eme hã la, protein makpɔmakpɔ le lã mee henɛ vɛ. Ewɔnɛ be tsi tsia lã me nɛ, si nana efe fodo dzina ɖe enu eye efe asi kple afɔwo hã tena. Ɣeaɖewoɣi la, egblẽa nu le ɖevia fe mo hã ŋu, eye wònɔna nogoe abe ɣleti si sɔ tegblẽe ene. Ðevia dzea abi kakɛwo eye efe ɖa fe amadede kple nɔnɔme trɔna. Ðevi siwo le dɔ sia lém fe aklã tena eye womedoa dzidzɔ ɖe nu ŋu o eye woléa blanui hã. Esiae dzɔ ɖe Erik, si míeyɔ va yi dzi, esi dada na noe ɣleti ɖeka ko le efe agbe me; emegbe wòva nɔ nyinotsi si wotɔ tsii akpa namee. Esi wòxɔ ɣleti etɔ̃ la, wova nanɛ detsi si wotsɔ detsifonuwo foe tsɔ kpe ɖe suklitsi ŋu eye wogblẽnɛ ɖe afelika aɖe gbɔ.
Protein kple nunyiame siwo naa ŋusẽ ame makpɔmakpɔ fe dɔléle etɔ̃lia lɔ marasmus kple kwashiorkor siaa ɖe eme. Nɔnɔme siawo katã ate ŋu awu ame ne wometso ɖe wo ŋu kaba o.
[Aɖaka/Nɔnɔmetata si le axa 8]
KPƆ VIWÒWO TA TSO NUNYUIMAÐUMAÐU SI ME!
▪ Ele vevie be vidada fe nuɖuɖu nanyo ɖe edzi. Ele be funɔwo kple vidada siwo le no nam wo viwo naɖu nuɖuɖu siwo nana ŋusẽ ame kple esi me protein geɖe le. Protein koŋue nana vidada fe notsi dzina. Eyata ne nuɖuɖu le vevem la, ele be woabu nyɔnu siwo agate ŋu adzi vi kple ɖevi suewo ŋu gbã.
▪ Le goawo katã kloe me la, nuɖuɖu si sɔ woate ŋu akpɔ bɔbɔe na ɖevi enye dadaa fe notsi. Esia le vevie le ŋkeke gbãtɔ siwo kplɔ edziɣi ɖo, elabena dɔlélenutsinu si kpɔa ɖevia ta tso dɔléle si me nɔa dadaa fe notsi me. Le ɣleti ene alo esi wu nenema siwo do ŋgɔ me la, wokpɔa nunyiame siwo katã ɖevia hiã be wòate ŋu atsi nyuie la le notsia me.
▪ Togbɔ be vidadaa fe notsi gakpɔtɔ nye ɖevia fe nuɖuɖu koŋ le ɣleti ene kple adelia dome hã la, ɖevia su te aɖu nu bubuwo azɔ. Na wòate atikutsetse siwo wofa kple amagbe siwo wotu heɖa ɖuɖu vivivi. Na ɖevia nasrɔ̃ nuɖuɖu yeye aɖe ɖuɖu nyuie hafi ayi bubu dzi. Ne nua ɖuɖu mae le ŋkeke eve alo etɔ̃ megbe la, na wòagasrɔ̃ bubu ɖuɖu. Nyatefee wònye be, dzigbɔɖi kple agbagbadzedze geɖe hiã hafi ɖevi nalɔ̃ aɖu nuɖuɖu yeye aɖe. Ne èle asi trɔm le nuɖuɖu mawo ŋu la, ɖo ŋku edzi be ele be nusianu nanɔ dzadzɛ! Klɔ nuɖuɖuwo ŋu kple nuɖanuwo me nyuie!
▪ Ne ɖeviwo xɔ tso ɣleti atɔ̃ yina asieke la, zi geɖe la wohiãna na nuɖuɖu si me woakpɔ ŋusẽ kple protein geɖe wu le tsɔ wu esiwo wokpɔna le notsi me. Ðoe kplikpaa nàyi edzi anɔ nuɖuɖu vovovowo namee. Ðeviwo fe nuɖuɖu siwo wotsɔ nukuwo kple amagbewo wɔe nado ŋgɔ, emegbe lã kple nyinotsi kple bɔta kpakple nyinotsibabla nakplɔe ɖo. Togbɔ be wotsyɔa nuɖuɖu gbãtɔ siwo ɖeviwo ɖuna nyuie hã la, tso ɣleti ade yina la woate ŋu afli wo nyuie nɛ. Dze alo sukli dede eme mehiã o eye womebia nenema hã o.
▪ Le ɣleti enyi megbe la, vidada fe notsi meganyea nuɖuɖu vevi na ɖevi o, ke boŋ enyea efe akpa aɖe ko. Ðevia va tea nuɖuɖu siwo fomea ɖuna la ɖuɖu. Ele be woakpɔ egbɔ be nuɖuɖua le dzadzɛ, eye woflii nyuie ale gbegbe be wòate ŋu aɖui wòame. Nusiwo sɔ wòanɔ ɖuɖum koŋ enye atikutsetsewo kple detsifonuwo, nukuwo kple ayi fomeviwo tsɔ kpe ɖe ʋulã kpakple nyinotsi, bɔta, kple nyinotsibabla ŋu. * Vevietɔ wu la, ɖeviwo hiã nuɖuɖu siwo me vitamin A sɔ gbɔ ɖo. Wo dometɔ aɖewoe nye notsi, amagbe damawo, tsɔ kpe ɖe atikutsetse ɖiɖiwo kple detsifonu siwo fe amadede nye yelo abe mango, carrot, kple aɖiba ene ŋu. Ehiã be ɖevi siwo mekpɔ xɔ fe etɔ̃ haɖe o naɖu nu zi atɔ̃ va ɖo zi ade gbeɖeka.
▪ Nuɖuɖu hamehame siwo nàte ŋu akpɔ ahatrɔ asi le wo ŋu le mɔ vovovowo nu ana viwò nakpɔ nunyiame siwo akpɔ efe lãmesẽ ta. Ele na vidadaa be woalé fɔ ɖe nuɖuɖu nyui nana via ŋu, eye mele be wòazi ɖevia dzi be wòagaɖu nu esime wòɖi fo alo agbe nuɖuɖu nanae esime wòdi be yeaɖu ɖe akpee o.
[Etenuŋɔŋlɔ]
^ mm. 43 Àte ŋu akpɔ nyatakaka geɖe le nyati si nye “Nunyiamewo Le Gbɔwò” le May 8, 2002, Nyɔ! fe tata me.
[Nɔnɔmetata]
Eŋunyala bibiwo lɔ̃ ɖe edzi be vidada fe notsi koŋue nyea nuɖuɖu nyuitɔ ɣesiaɣi si sɔ na vidzĩ
[Afi Si Míexɔ Mɔɖeɖe Tso]
© Caroline Penn/Panos Pictures
[Nɔnɔmetata si le axa 7]
Ðevi siwo le lu si ŋu detsifonuwo kpe ɖo ɖum le suku, le Bhutan
[Afi Si Míexɔ Mɔɖeɖe Tso]
FAO photo/WFP Photo: F. Mattioli
[Nɔnɔmetata si le axa 9]
Àte ŋu atrɔ asi le viwò fe nuɖuɖunyawo ŋu be wòanyo ɖe edzi
[Afi Si Míexɔ Mɔɖeɖe Tso]
FAO photo


c: text/html

text:
Egblɔ na Hiob be wòaɖe asi le nu vɔ̃ɖi wɔwɔ ŋu (14)
11 Naamatɔ Zofar+ ɖo eŋu be:2 “Ðe woagbe nya gbogbo siawo ŋu ɖoɖoa,Alo ɖe nu kpoloe fofo ana ame fe nya nadzɔa?*3 Ðe wò nya dzodzro siawo ade ga nu na amewoa?Ðe ame aɖeke magbe nya na wò ɖe wò alɔmeɖenyawo ta oa?+4 Èle gbɔgblɔm be, ‘Kpɔtsɔtsɔ mele nye nufiamewo ŋu o,+Eye medza le ŋkuwòme.’+5 Ke hã, ne ɖe Mawu ŋutɔ ake nu,Eye wòafo nu na wò ɖe!+6 Ekema aɖe nunya ŋuti nya ɣaɣlawo afia wò,Elabena nunya vavãtɔ keke ta ŋutɔ.Ekema ànyae be Mawu ŋlɔa wò vodada aɖewo be.7 Ðe nàte ŋu ake ɖe Mawu fe nu goglowo ŋuAlo anya nu sia nu tso Ŋusẽkatãtɔ la ŋua?*8 Ekɔ gbɔ dzifo ŋu sãsãsã. Nu kae nàte ŋu awɔ?Egoglo kura wu Tsiẽfe.* Nu kae nàte ŋu anya le eŋu?9 Edidi boo wu anyigbaEye wòkeke sãa wu atsiafu.10 Ne etso eme va yi eye wòlé ame de gaxɔ me eye wòɖi ʋɔnu la,Ame kae ate ŋu atso ɖe eŋu?11 Elabena edzea si ameblelawo.Ne ekpɔ nu vɔ̃ɖi la, ɖe manya oa?12 Ne gbetedzi ate ŋu adzi amegbetɔ* la,Eya ko hafi bometsila hã adze nunya.13 Ne ɖe nàdzra wò dzi ɖo,Eye nàke wò abɔwo me ado gbe ɖa.14 Ne nu vɔ̃ɖi le asiwò me la, tsɔe fu gbe ɖe adzɔge ke,Eye nu madzɔmadzɔ aɖeke meganɔ wò agbadɔ me o.15 Ekema àte ŋu afɔ ta dzi mokakamanɔmee;Àli ke sesĩe, eye màvɔ̃ o.16 Ekema àŋlɔ wò hiãkame be;Àɖo ŋku edzi ko abe tsi siwo si va to ŋuwò yi ene.17 Wò agbe me akɔ wu ŋdɔkutsu dzatsɛ;Eye eme viviti anɔ abe ŋdikekeli ene.18 Kakaɖedzi anɔ asiwò, elabena mɔkpɔkpɔ li,Àtsa ŋku godoo, eye àmlɔ anyi aɖe dzi ɖi.19 Àmlɔ anyi, eye ame aɖeke mado vɔvɔ̃ na wò o,Ke boŋ ame geɖe abia amenuveve tso gbɔwò.20 Gake ame vɔ̃ɖiwo ya fe ŋku atsi;Womakpɔ bebefe aɖeke o,Eye wofe mɔkpɔkpɔ koe nye ku.”*+

robotstxt: allowed

filter: keep


text:
Ðe Woava Tsi AIDS Nua? Ne Nenemae la, Aleke?
Ðe Woava Tsi AIDS Nua? Ne Nenemae la, Aleke?
ƔEYIƔI aɖee nye esia si Afrika dukɔ geɖewo gbe lɔlɔ̃ ɖe edzi be AIDS nye dɔvɔ̃ ŋutɔŋutɔ si li. Enye nyati aɖe si ŋu ame aɖewo madi be yewoafo nu le kura o. Gake le fe siwo va yi nyitsɔ laa me la, wodze agbagba be yewoafia nu sɔhɛwo koŋ tso eŋu eye wode dzi fo na wo be woafo nu tso eŋu na ame bubuwo faa. Tefe aɖe koe agbagbadzedze siawo wɔa dɔ se ɖo. Amewo fe agbenɔnɔ kple kɔnuwo ma wo ale gbegbe be esesẽna be woawɔ tɔtrɔ.
Ŋgɔyiyi si Wowɔ le Atikewɔnyawo Me
Dzɔdzɔmeŋutinunyalawo srɔ̃ nu geɖe tso HIV dɔlékui ŋu le atikewɔnyawo me eye wotrɔ asi le atike siwo adzi amewo fe agbenɔɣi ɖe edzi ŋu. Wokpɔ dzidzedze le atike fomevi etɔ̃ aɖewo siwo wɔa avu kple dɔlékui vɔ̃ɖi siwo wokpɔ be wonyo la zazã me.
Togbɔ be womenye atike siwo daa dɔlélea keŋkeŋ o hã la, wo zazã ɖea HIV xɔlawo fe kuku kabakaba dzi kpɔtɔna, vevietɔ le dukɔ deŋgɔwo me. Ame geɖewo foa nu tso vevienyenye si le atikea tsɔtsɔ yi dukɔ madeŋgɔwo me ŋu vevie. Gake atikeawo xɔ asi, eye ga mele dukɔ siawo me nɔla akpa gãtɔ si be woaflee o.
Esia fɔ biabia sia ɖe te be: Ðe viɖe si woakpɔ le asitsatsa me le vevie wu amegbetɔ fe agbea? Ðk. Paulo Teixeira, amesi kpɔa HIV/AIDS ɖoɖowo dzi le Brazil kpɔ esia de dzesii eye wògblɔ be: “Míate ŋu aɖo asi glã anɔ nu kpɔm ahagbe atike nana ame akpe nanewo be woatsi agbe le esi míedi be míakpɔ viɖe geɖe wu atikewɔfe bubuwo ta o.” Egblɔ kpee be: “Enye nye didi vevie be woagadi viɖe le asitsatsa me wu nudzeamewɔwɔ kple le amegbetɔ ŋu bubu me o.”
Dukɔ ʋɛ aɖewo ɖoe be yewoaŋe aɖaba afu gomekpɔkpɔ si le atikewɔfe aɖewo si be woawo koe kpɔ mɔ awɔ atikea ahadzrae dzi ale be yewoawɔ alo adɔ esiwo dzi ewɔla fe ŋkɔ mele o le asi bɔbɔe kura dzi. * South African Medical Journal ka nya ta be numekuku aɖe si wowɔ ɖee fia be, “asi bɔbɔe tɔ si dzi wokpɔ [atike siwo dzi ewɔlawo fe ŋkɔ mele o] le la bɔbɔ ɖe anyi alafa memama 82 wu United States fe asi nyuitɔwo.”
Kuxi Siwo le Edada Mɔnuwo Ŋu
Le ɣeyiɣi aɖe megbe la, atikewɔfe gãawo va te AIDS tikea tsɔtsɔ na dukɔ madeŋgɔwo ɖe asi bɔbɔe tɔwo dzi. Wofe mɔkpɔkpɔ enye be esia ana ame geɖewo nate ŋu azã atikea. Gake mɔxenu nyadriwo li siwo dzi wòle be woaɖu hafi dukɔ madeŋgɔwo fe asi nate ŋu asu atike siawo dzi bɔbɔe. Esiawo dometɔ ɖeka enye efe asixɔxɔ. Togbɔ be woɖe asiawo dzi kpɔtɔ ŋutɔ hã la, exɔ asi akpa na ame akpa gãtɔ siwo hiãe.
Kuxi bubu enye be atikea ŋudɔwɔwɔ mele bɔbɔe o. Ele be woami atikekui gbogbo aɖewo le ɣeyiɣi ɖoɖi aɖewo dzi gbesiagbe. Ne womezãe ɖe ɖoɖo nu o alo tso ezazã me la, ate ŋu ana atikea magate ŋu akpɔ ŋusẽ ɖe HIV dɔlékuia dzi o. Esesẽ be woakpɔ egbɔ be dɔnɔawo le atikeawo zãm ɖe ɖoɖo nu tututu le nɔnɔme si me wole le Afrika, afisi nuɖuɖu, tsinono nyui, kple dɔnɔkɔdzi sɔgbɔwo mele o.
Azɔ hã ele be ŋku nanɔ amesiwo le atikeawo zãm la ŋu. Ne atikea megava le xɔxɔm na wo o la, ele be woatrɔ atikea zazã fe mɔnuwo. Dɔnɔdzikpɔla siwo bi ɖe esia wɔwɔ me hiã, eye edodo kpɔ hã xɔ asi. Tsɔ kpe ɖe eŋu la, atikeawo gblẽa nu bubu le ame ŋu, eye atike fe ŋusẽ makpɔmakpɔ ɖe dɔlékuia dzi hã le dzidzim ɖe edzi.
Le Dukɔ Ƒofuawo fe Sewɔtakpekpe fe kpekpe tɔxɛ aɖe si wowɔ ku ɖe AIDS ŋu le June 2001 me la, wodoe ɖa be woawɔ ɖoɖo ɖe Xexeame Katã fe Lãmesẽ Ŋuti Gadzɔdzɔ ŋu be woatsɔ akpe ɖe dukɔ madeŋgɔwo ŋui. Wobu akɔnta be woahiã tso dɔlar biliɔn 7 va ɖo biliɔn 10. Vaseɖe fifia la, ga siwo katã fe ŋugbe wodo be yewoadzɔ mede esi woka nu o.
Kakaɖedzi sẽŋu le dzɔdzɔmeŋutinunyalawo si be yewoava kpɔ abɔtasitike aɖe nɛ, eye wole efomevi vovovowo dom kpɔ le dukɔ geɖewo me. Ne esiawo te ŋu kpɔ dzidzedze gɔ̃ hã la, axɔ fe geɖe hafi woake ɖe abɔtasitike si wodo kpɔ be anyo na ame geɖewo fe zazã la ŋu.
Dukɔ aɖewo abe Brazil, Thailand, kple Uganda ene kpɔ dzidzedze ɖedzesi le dɔdamɔnuwo siwo wowɔ la me. Brazil to atike aɖewo siwo woawo ŋutɔwo wɔ dzi ɖe amesiwo AIDS wuna fe xexlẽme dzi kpɔtɔ va ɖo afã. Botswana, dukɔ sue si dzi ganyawo de la, le agbagba dzem be yeana atike sia si wɔa avu kple dɔlékui vɔ̃ɖiwo nasu amesiwo katã hiãe le dukɔa me si eye wole agbagba dzem hã be dɔnɔdzikpɔfe tɔxɛwo hã nanɔ anyi.
AIDS Dzi Ðuɖu
AIDS to vovo tso dɔvɔ̃ bubuwo gbɔ le mɔ vevi aɖe nu: Woate ŋu afo asa nɛ. Ne amewo alɔ̃ be yewoawɔ ɖe Biblia fe gɔmeɖose veviwo dzi ko la, woate ŋu afo asa na exɔxɔ le mɔ geɖe nu ne menye le wo katã me o.
Biblia fe agbenyuinɔnɔ fe dzidzenuwo me kɔ. Ele be amesiwo meɖe srɔ̃ o natsri gbɔdɔdɔ. (Korintotɔwo I, 6:18) Ele be srɔ̃tɔwo nawɔ nutefe na wo nɔewo eye woagawɔ ahasi o. (Hebritɔwo 13:4) Biblia fe nuxlɔ̃ame be woatsri ʋu dzi wɔwɔ hã kpɔa ame ta.—Dɔwɔwɔwo 15:29, 30.
Amesiwo ŋu wòle xoxo hã ate ŋu akpɔ dzidzɔ kple akɔfaname geɖe to nusɔsrɔ̃ le xexe si me dɔléle manɔ o si fe ŋugbe Mawu do be ava le etsɔme kpuie la ŋu kple wɔwɔ ɖe Mawu fe nudidiwo dzi me.
Biblia ka ɖe edzi na mí be etefe madidi o, amefomea fe fukpekpewo katã, si me dɔléle hã le, nu ayi. Wodo ŋugbe sia le Biblia fe agbalẽ si nye Nyaɖeɖefia me be: “Mese gbe gã aɖe tso fiazikpui la gbɔ le gbɔgblɔm bena: Kpɔ ɖa, Mawu fe agbadɔ la le amewo gbɔ, eye wòanɔ anyi kpli wo, eye woawo hã woanye efe dukɔ, eye Mawu ŋutɔ anɔ anyi kpli wo, eye wòanye wofe Mawu. Eye Mawu latutu aɖatsi sia aɖatsi ɖa le wofe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.”—Nyaɖeɖefia 21:3, 4.
Dzidefonamenya sia meyi na amesiwo si ga le be woafle atike xɔasiawo ɖeɖe ko o. Woɖo kpe nyagblɔɖi me ŋugbedodo si dze le Nyaɖeɖefia ta 21 dzi le Yesaya 33:24 be: “Duametɔ aɖeke magblɔ be, yele dɔ lém o.” Emegbe amesiwo le agbe le anyigba dzi anɔ agbe ɖe Mawu fe sewo nu eye woanɔ lãmesẽ blibo me. Alea woaɖe AIDS fe nugbegblẽ—kple dɔléle bubuwo katã—ɖae tegbee.
[Etenuŋɔŋlɔ]
^ mm. 7 Atike siwo dzi ewɔlawo fe ŋkɔ mele o nye atike siwo atikewɔfe bubuwo kpɔ esiwo dzi ewɔlawo fe ŋkɔ le hewɔ. Mɔɖeɖe li be dukɔ siwo le Xexeame fe Asitsanyawo Gbɔkpɔha me naŋe aɖaba afu atike siwo wokpɔ edzi wɔ la dzi ne nɔnɔme sesẽ aɖe do mo ɖa.
[Aɖaka/Nɔnɔmetata siwo le axa 9, 10]
ESIAE NYE GBEDADA SI TUTUTU DIM MENƆ
Anyiehe Afrika ye mele, eye mexɔ fe 23. Meɖo ŋku ŋkeke si dzi meva nya be mexɔ HIV dɔlékuia dzi.
Mía kple danye míenɔ xɔ si me wokpɔa ɖɔkta le esi ɖɔktaa gblɔ nyaa na mí. Nublanuinya gãtɔ kekeake si mese kpɔ le agbe mee wònye nam. Metɔtɔ le ɖokuinye me. Nyemete ŋu maka ɖe edzi o. Ewɔ nam be ɖewohĩ nudokpɔlawoe wɔ vodada ene. Nyemenya nusi magblɔ alo awɔ o. Medi avi mafa do kpoe. Ðɔktaa va nɔ atike siwo woazã wòabɔbɔ dɔlélea fe ŋusẽ ɖe anyi ŋu nya kple nya bubuwo me dzrom kple danye, gake nu te ɖe dzinye ale gbegbe be nyemete ŋu se naneke gɔme o.
Meva kpɔe dze sii be anye ame aɖe ŋue mexɔe le le yunivɛsiti afisi menɔ nu srɔ̃m le. Medina vevie be magblɔ nye nyawo na ame aɖe si ase nu gɔme nam, gake nyemekpɔ ɖeke o. Meva kpɔ be nyemele ɖeke me o eye naneke manya wɔ nam o. Togbɔ be fonyemetɔwo kpe ɖe ŋunye hã la, mɔkpɔkpɔ bu ɖem eye meva nɔ vɔvɔ̃m. Abe sɔhɛ bubuwo ene la, taɖodzinu geɖewo nɔ asinye. Ƒe eve pɛ koe susɔ be matsɔ awu nye yunivɛsiti dzɔdzɔmeŋutinunya fe dzeside gbãtɔ fe nusɔsrɔ̃a nu, gake mɔkpɔkpɔ ma me gblẽ nam.
Meva nɔ atike si wɔa avu kple dɔlékui vɔ̃ɖiwo si wokafu nam la zãm eye mede AIDS ŋuti ɖaŋuɖolawo hã gbɔ, gake megaléa blanui kokoko. Medo gbe ɖa na Mawu be wòafia Kristotɔnyenye vavã lam hafi maku. Menɔ Pentecostal sɔlemeha me gake hamea me tɔ aɖeke meva srãm kpɔ o. Medi be manya nyatefea ku ɖe afisi mayi ne meku ŋu.
Gbeɖeka ŋdi kanya le August 1999 me la, Yehowa Ðasefo eve va fo ʋɔ nam. Nye lãme menɔ kɔkɔm gbemagbe kura o, gake mete ŋu nɔ anyi ɖe akpata me. Ðetugbi eveawo ɖe wo ɖokui nu gblɔ be yewole kpekpem ɖe amewo ŋu be woasrɔ̃ Biblia. Akɔfafa ka gbegbee nye esi wònye nam be woɖo nye gbedodoɖawo ŋu nam mlɔeba. Gake le ɣemaɣiwo me la, megbɔdzɔ ale gbegbe be nyemete ŋu maxlẽ nu alo atsɔ susu aɖo nu ŋu ɣeyiɣi didi o.
Ke hã megblɔ na wo be medi be masrɔ̃ Biblia, eye wowɔ ɖoɖo kplim. Nublanuitɔe hafi ŋkeke ma naɖo la, wotsɔm yi tagbɔdɔlélawo fe dɔdafe le alesi melé blanui ta. Wova ɖe asi le ŋunye le kwasiɖa etɔ̃ megbe eye nye dzi dze eme be meva do go Ðasefoawo hekpɔ be womeŋlɔm be o. Meɖo ŋku edzi be wo dometɔ ɖeka yi edzi nɔ nye srãm kpɔ henɔ nye agbe ta biam. Nye lãme va sẽ vie ɖewoɖewoe, eye meva nɔ Biblia srɔ̃m le fea fe nuwuwu lɔfo. Gake menɔ bɔbɔe nam o, elabena nye lãme mekɔna ɣesiaɣi o. Gake amesi nɔ nua srɔ̃m kplim sea nu gɔme eye wògbɔa dzi ɖi nam.
Ewɔ dɔ ɖe dzinye ŋutɔ esi meva srɔ̃ nu tso Yehowa kple efe nɔnɔmewo ŋu le Biblia me, kpakple nusi tututu wòfia be woadze si eyama ahakpɔ mɔ na agbe mavɔ. Emae nye zi gbãtɔ si meva nya nusita amegbetɔ le fu kpem ɖo. Dzi va nɔ dzɔyem esi meva nya nu tso Mawu fe Fiaɖufea, si etefe madidi o wòava xɔ ɖe amegbetɔdziɖuɖuwo tefe ŋu. Eʋãm be metrɔ nye agbenɔnɔ keŋkeŋ zi ɖeka.
Esiae nye gbedada si tututu dim menɔ. Aleke gbegbe wòfaa akɔ nam be Yehowa lɔ̃am kokoko eye wòtsɔa ɖe le eme nam enye esi! Do ŋgɔ la, mebui be Mawu lé fum eyata mexɔ dɔ sia ɖo. Gake meva srɔ̃e be Yehowa wɔ ɖoɖo lɔlɔ̃tɔe to Yesu Kristo fe tafevɔsa dzi be míakpɔ nuvɔ̃tsɔtsɔke. Meva nya azɔ be Mawu tsɔa ɖe le eme na ame abe alesi Petro I, 5:7 gblɔe ene, be: “Mitsɔ miafe dzimaɖiwo katã da ɖe eyama dzi; elabena eyama léa be na mi.”
Mele agbagba dzem vevie le Biblia srɔ̃m gbesiagbe hele kpekpewo hã dem le Fiaɖufe Akpata me be mate ɖe Yehowa ŋu kplikplikpli. Esi menɔa bɔbɔe nam ɣesiaɣi o ta la, metsɔa nye dzimaɖiwo katã ɖoa Yehowa ŋkume le gbedodoɖa me hebiaa efe ŋusẽ kple akɔfafa. Hamea me tɔwo hã dina be yewoakpe ɖe ŋunye, eye enana dzi dzɔam.
Mekpɔa gome le nyanyuia gbɔgblɔ me kple hamea me tɔwo ɣesiaɣi. Medi be makpe ɖe amewo ŋu le gbɔgbɔ me vevietɔ amesiwo fe nɔnɔme ɖi tɔnye. Mexɔ nyɔnyrɔ le December 2001 me.
[Nɔnɔmetata]
Dzi dzɔm ŋutɔ esi meva nya nu tso Mawu fe Fiaɖufea ŋu
[Nɔnɔmetata si le axa 8]
AIDS ŋuti nuxlɔ̃ameha le Botswana
[Nɔnɔmetata si le axa 10]
Amesiame anɔ lãmesẽ blibo me le Paradisonyigba dzi


text: 4 Eya ta nye, ame si le ga me+ le Afetɔ la ta, mele kuku ɖem na mi vevie be miazɔ ale si dze+ mia yɔyɔ la,2 le ɖokuibɔbɔ+ kple tufafa blibo me, le dzigbɔgbɔ blewu me,+ eye miado dzi anɔ anyi kple mia nɔewo le lɔlɔ̃ me,+3 eye midze agbagba vevie mialé gbɔgbɔ la fe ɖekanyenye me ɖe asi le ŋutifafa fe nublanu la me.+4 Ŋutilã ɖeka+ kple gbɔgbɔ ɖekae+ li, abe ale si ko woyɔ mi va mɔkpɔkpɔ ɖeka+ si ta woyɔ mi ɖo la gbɔ ene;5 Afetɔ ɖeka,+ xɔse ɖeka, nyɔnyrɔxɔxɔ ɖeka;6 Mawu ɖeka, si nye amewo katã Fofo, ame si le amewo katã nu, ame si wɔa dɔ to amewo katã dzi, eye wòwɔnɛ le amewo katã me.7 Ke wove mía dometɔ ɖe sia ɖe nu le Kristo la fe nunana faa si wòdzidze na mí la nu.+8 Elabena egblɔ be: “Esi wòlia yi dzi ʋĩi la, ekplɔ aboyomewo yii; ena nunana siwo nye amewo.”+9 Ke nu ka fiam nya si nye “wòlia yi dzi” la le, ne menye be eɖi va anyi me hã, si nye anyigba dzi oa?10 Ame si tututu ɖi va la kee lia yi dzi+ ʋĩi wògbɔ dzifowo fe dzifo ŋu,+ ale be wòana nuwo katã nazu blibo.*11 Eye wòna ame aɖewo wonye apostolowo,+ ɖewo nye nyagblɔɖilawo,+ ɖewo nye nyanyuigblɔlawo,+ eye ɖewo nye alẽkplɔlawo kple nufialawo,+12 kple susu be woana hehe* ame kɔkɔewo hena subɔsubɔdɔ wɔwɔ, na Kristo la fe ŋutilã* tutu ɖo,+13 va se ɖe esime mí katã míaɖo xɔse fe ɖekanyenye gbɔ, eye míaɖo Mawu fe Vi la ŋuti sidzedze vavãtɔ gbɔ azu ame siwo tsi blibo+ ahaɖo tsitsime blibo si gbɔ Kristo ɖo la gbɔ;14 ale be míaganye ɖeviwo ne nufiafia fe ya sia ya+ si fona yina gbɔna la nanɔ mía nyamam abe futsotsoewo ene, to amewo fe beble kple amefuflu ayetɔe me o.15 Ke boŋ mina míato nyatefe, ale be míato lɔlɔ̃ me atsi le nuwo katã me le Kristo, si nye ta la me.+16 Eya gbɔe wòtso be wokpe ŋutilã blibo+ la ɖekae pɛpɛpɛ, eye wona wòle dɔ wɔm ɖekae esi efe kpefekpefewo katã le wofe akpa dzi wɔm. Ne ŋutinu ɖe sia ɖe wɔa efe dɔ nyuie la, ewɔnɛ be ŋutilã la tsina le esi wòtua eɖokui ɖo le lɔlɔ̃ me ta.+17 Eya ta nya si gblɔm mele hele ɖase ɖim le eŋu le Afetɔ la fe ŋkɔ mee nye be, miagayi edzi anɔ zɔzɔm abe ale si dukɔwo hã zɔna+ le wofe tamesusu gbɔlowo me la ene o.+18 Wofe tamesusu do viviti, eye wole adzɔge na agbe si tso Mawu gbɔ, le esi numanyamanya xɔ afe ɖe wo me, eye wofe dzi ku atri hã ta.19 Naneke megakpea ŋu na wo o, eye woɖe asi le wo ɖokuiwo ŋu na ŋukpenanuwɔwɔ dzimesesẽtɔe,*+ ale be woanɔ nu makɔmakɔ ɖe sia ɖe fomevi wɔwɔ dzi kɔmaɖimaɖii.20 Ke miawo la, menye alea miesrɔ̃e be Kristo la le o,21 ne vavãe miese eŋu nya, eye woto edzi fia nu mi, abe ale si nyatefe la le Yesu me ene.22 Wofia nu mi be miaɖe amenyenye xoxo+ si sɔ ɖe miafe agbenɔnɔ tsãtɔ nu, si le gbegblẽm le efe nudzodzro fluamewo nu, la ɖa.+23 Ke minɔ miafe tamesusu fe nɔnɔme si kpɔa ŋusẽ ɖe mia dzi* wɔm yeyee,+24 eye miado amenyenye yeye+ si wowɔ le Mawu fe lɔlɔ̃nu nu le dzɔdzɔenyenye kple nutefewɔwɔ vavãtɔ me la.25 Eya ta esi mieɖe amebeble ɖa azɔ la, mia dometɔ ɖe sia ɖe nato nyatefe na ehavi,+ elabena ŋutinuwoe míenye na mía nɔewo.+26 Mibi dzi, ke migawɔ nu vɔ̃ o;+ ɣe nagaɖo to ɖe miafe dzibibi dzi o;+27 eye migana mɔ Abosam hã o.+28 Fiafitɔ la nagafi fi azɔ o; ke boŋ newɔ dɔ sesẽ, netsɔ efe asi wɔ dɔ nyui,+ ale be wòakpɔ nane ana ame si hiã tu.+29 Migana nya fafã aɖeke nado tso miafe nu me o,+ ke boŋ nya siwo nyo hena tutuɖo le ale si nɔnɔmea le nu, ale be wòaɖe vi na ame siwo asee la.+30 Eye miganɔ nuxaxa dom na Mawu fe gbɔgbɔ kɔkɔe,+ si wotsɔ tre mia nu+ hena ŋkeke si dzi woato tafe la dzi aɖe mi la o.+31 Miɖe ameléleɖedɔme kaɖikaɖi,+ dɔmedzoe, dziku, ɣlidodo, kple nya veame+ ɖe sia ɖe fomevi ɖa le mia dome hekpe ɖe nu sia nu si gblẽa nu le ame ŋu la ŋuti.+32 Ke boŋ minyo dɔme na mia nɔewo, miafe dɔme netrɔ ɖe mia nɔewo ŋu vevie,+ eye mitsɔ nɔ mia nɔewo kem faa, abe ale si ko Mawu hã to Kristo dzi tsɔ ke mi faa ene.+


text:
Xɔ Mawu Ƒe Nyagblɔɖinya La Dzi se!
Xɔ Mawu Ƒe Nyagblɔɖinya La Dzi se!
‘Nyagblɔɖinya, si dzi wogaɖo kpee geɖe wu la, le mía si.’—PETRO II, 1:19.
1, 2. Nyagblɔɖi kae nye gbãtɔ si woŋlɔ ɖi, eye biabia siwo wòfɔ ɖe te dometɔ ɖeka ɖe?
YEHOWA ye gblɔ nyagblɔɖi gbãtɔ si woŋlɔ ɖi kpɔ. Esi Adam kple Xawa wɔ nuvɔ̃ megbe la, Mawu gblɔ na da la be: “Made adikã mia kple nyɔnu la dome, wò dzidzime kple nyɔnu la fe dzidzime dome, eya la agbã ta na wò, eye wò la, àɖu afɔkpodzi nɛ.” (Mose I, 3:1-7, 14, 15) Ƒe alafawo ava yi hafi wova se nyagblɔɖinya mawo gɔme nyuie.
2 Mɔkpɔkpɔ vavã aɖe nɔ nyagblɔɖi gbãtɔ ma me na amefome siwo nye nuvɔ̃mewo. Emegbe Ŋɔŋlɔawo gblɔ be Satana Abosam ye nye “da xoxo la.” (Nyaɖeɖefia 12:9) Gake amekae ava nye Mawu fe Dzidzimevi si ŋugbe wòdo la?
Dzidzimevi la Didi
3. Aleke Habel ɖee fia be yexɔ nyagblɔɖi gbãtɔa dzi se?
3 Mawuvɔ̃la Habel mewɔ nu abe fofoa ene o, ke boŋ eya xɔ nyagblɔɖi gbãtɔa dzi se. Anɔ eme be Habel kpɔe dze sii be ahiã be woakɔ ʋu ɖi atsɔ aɖe nuvɔ̃ ɖae. Eyata xɔse ʋãe wòtsɔ lã sa vɔe wòdze Mawu ŋu. (Mose I, 4:2-4) Ke hã amesi Dzidzimevi si ŋugbe wodo nye menɔ nyanya o.
4. Ŋugbe kae Mawu do na Abraham, eye nukae nya sia ɖe fia le Dzidzimevi si ŋugbe wodo ŋu?
4 Anɔ fe 2,000 le Habel fe ŋkekea megbe la, Yehowa do ŋugbe sia si nye nyagblɔɖi na blemafofo Abraham be: “Mayra wò geɖe ŋutɔ, eye viwòwo asɔ gbɔ fũ abe dzifoɣletiviwo . . . ene. . . . To wò dzidzimeviwo me woayra anyigba dzi dukɔwo katã le.” (Mose I, 22:17, 18) Nya mawo fia be Abraham dzie woato ana nyagblɔɖi gbãtɔa nava eme. Wofia be Abraham fe dzidzimea mee Dzidzimevi si dzi woato agblẽ Satana fe dɔwɔwɔwo me la ado tso. (Yohanes I, 3:8) Abraham “meke ɖi le Mawu fe ŋugbedodo la ŋuti le dzimaxɔse me hã o,” eye nenema ke enye Yehowa fe ɖasefo bubu siwo nɔ agbe do ŋgɔ na Kristotɔwo fe ɣeyiɣia, amesiwo ‘fe asi mesu ŋugbedodo la dzi o’ hã. (Romatɔwo 4:20, 21; Hebritɔwo 11:39) Ke boŋ woyi edzi xɔ Mawu fe nyagblɔɖinya la dzi se.
5. Ameka dzie Mawu fe ŋugbedodo le Dzidzimevia ŋu va eme ɖo, eye nukata nèɖo eŋu nenema?
5 Apostolo Paulo ɖe Mawu fe Dzidzimevi si ŋugbe wòdo fia esime wòŋlɔ bena: “Ke Abraham la wogblɔ ŋugbedodowo na eya kple efe fome; womegblɔ be: ‘Kple fomeawo’ abe ame geɖe ene o, ke abe ame ɖeka ene boŋ: ‘Kple wò fome,’ si nye Kristo.” (Galatiatɔwo 3:16) Menye Abraham fe viwo katã mee Dzidzimevi si dzi woato ayra dukɔwo la atso o. Wometo via Ismael fe dzidzimeviwo kple vi siwo Ketura dzi nɛ dzi yra amefomea o. Via Isak kple tɔgbuiayɔvi Yakob mee Dzidzimevi si ahe yayra vɛ la to va. (Mose I, 21:12; 25:23, 31-34; 27:18-29, 37; 28:14) Yakob ɖee fia be “dukɔwo” aɖo to Silo si tso Yuda-toa me, gake emegbe wona Dzidzimevi la va to Dawid fe fomea ɖeɖeko me. (Mose I, 49:10; Samuel II, 7:12-16) Ame ɖekae fe alafa gbãtɔ me Yudatɔwo kpɔ mɔ na be ava anye Mesia, alo Kristo la. (Yohanes 7:41, 42) Eye Mawu fe nyagblɔɖi ku ɖe Dzidzimevia ŋu va eme to Via, Yesu Kristo, dzi.
Mesia la Do!
6. (a) Aleke wòle be míase kwasiɖa 70 fe nyagblɔɖia gɔmee? (b) Ɣekaɣie Yesu ‘tsi nuvɔ̃ nu,’ eye aleke wòwɔe?
6 Nyagblɔɖila Daniel ŋlɔ Mesia ŋuti nyagblɔɖi vevi aɖe ɖi. Le Mediatɔ Dario fe fe gbãtɔ me la, ekpɔe be Yerusalem fe afedozuzu fe 70 la gogo efe nuwuwu. (Yeremya 29:10; Daniel 9:1-4) Esime Daniel nɔ gbe dom ɖa la, mawudɔla Gabriel va eye wòɖee fia be ‘woɖo kwasiɖa blaadre ɖi be woatsi nuvɔ̃ nu.’ Woatsrɔ̃ Mesia la le kwasiɖa 70 lia fe domedome. “Ƒewo fe kwasiɖa blaadre” la dze egɔme tso fe 455 D.M.Ŋ. me esime Persia Fia Artaxsasta I ‘de se be woagbugbɔ Yerusalem atso.’ (Daniel 9:20-27; Moffatt; Nexemya 2:1-8) Mesia la ado le kwasiɖa 7 kple kwasiɖa 62 megbe. Ƒe 483 siawo dze egɔme tso fe 455 D.M.Ŋ. va wu nu le fe 29 M.Ŋ. me, esime wona nyɔnyrɔ Yesu eye Mawu si ami nɛ wòzu Mesia, alo Kristo. (Luka 3:21, 22) Yesu ‘tsi nuvɔ̃ nu’ esi wòtsɔ efe agbe na tafee le fe 33 M.Ŋ. me. (Marko 10:45) Susu nyui siwo ta míaxɔ Mawu fe nyagblɔɖinya dzi ase kawo gbegbee nye si! *
7. Zã Ŋɔŋlɔawo nàtsɔ aɖe alesi Yesu na Mesia ŋuti nyagblɔɖi va emee la me.
7 Mawu fe nyagblɔɖinya dzixɔse na míete ŋu de dzesi amesi Mesia la nye. Kristotɔwo fe Hela Ŋɔŋlɔawo ŋlɔlawo tsɔ Mesia ŋuti nyagblɔɖi gbogbo siwo le Hebri Ŋɔŋlɔawo me dometɔ geɖe ku ɖe Yesu ŋu tẽ. Le kpɔɖeŋu me: Ðetugbi nɔafe aɖee dzi Yesu le Betlexem. (Yesaya 7:14; Mixa 5:1; Mateo 1:18-23; Luka 2:4-11) Woyɔe tso Egipte, eye wowu ɖeviwo le edzidzi megbe. (Yeremya 31:15; Hosea 11:1; Mateo 2:13-18) Yesu tsɔ míafe dɔlélewo. (Yesaya 53:4; Mateo 8:16, 17) Abe alesi wogblɔe ɖi ene la, edo tedzivi ge ɖe Yerusalem. (Zaxarya 9:9; Yohanes 12:12-15) Hakpala la fe nyawo va eme esi woklã Yesu ɖe ati ŋu megbe, esime asrafowo ma efe awuwo ɖe wo nɔewo dome eye wodzidze nu ɖe efe awu ʋlaya dzi. (Psalmo 22:19; Yohanes 19:23, 24) Alesi womeŋe Yesu fe fuwo o eye wofo nu ɖee hã nye nyagblɔɖi si va eme. (Psalmo 34:21; Zaxarya 12:10; Yohanes 19:33-37) Nya siawo nye Mesia ŋuti nyagblɔɖi siwo Biblia-ŋlɔla siwo Mawu fe gbɔgbɔ ʋã wotsɔ ku ɖe Yesu ŋu la fe kpɔɖeŋu ʋɛ aɖewo ko. *
Do Dzaa na Mesia Fia La!
8. Amekae nye Amegã Ðeɖi la, eye aleke nyagblɔɖi si le Daniel 7:9-14 va emee?
8 Le Babilon-fia Belsazar fe fe gbãtɔ me la, Yehowa na nyagblɔɖila Daniel ku drɔ̃e aɖe eye wòkpɔ ŋutega ɖedzesiwo. Gbã, nyagblɔɖila la kpɔ lã gã ene. Mawu fe dɔla gblɔ be wonye “fia ene,” si fia be wotsi tre ɖi na xexemefiaɖufewo. (Daniel 7:1-8, 17) Azɔ Daniel kpɔ Yehowa, “Amegã Ðeɖi la,” wòbɔbɔ nɔ fiazikpui dzi le ŋutikɔkɔe me. Edrɔ̃ fɔbuʋɔnu lãawo eye wòxɔ dziɖulanyenye le wo si hetsrɔ̃ lã enelia. Emegbe etsɔ dziɖuɖu si anɔ anyi ɖaa la na ‘ame aɖe si ɖi amegbetɔvi’ be wòaɖu ‘dukɔwo, anyigba dzi dukɔwo kple gbegbɔgblɔwo’ dzi. (Daniel 7:9-14) Nyagblɔɖi wɔdɔɖeamedzi kae nye si ku ɖe “amegbetɔvi,” Yesu Kristo, si woɖo fiae le dzifo le fe 1914 me ŋu!—Mateo 16:13.
9, 10. (a) Nukae legba la fe akpa vovovoawo fia? (b) Aleke nàɖe Daniel 2:44 me vava mee?
9 Daniel nya be Mawu ‘ɖea fiawo le zi dzi, eye wòɖoa fiawo zi dzi.’ (Daniel 2:21) Esi nyagblɔɖila la xɔ Yehowa si nye ‘nya ɣaɣlawo Ðefiala’ la dzi se ta la, ete ŋu ɖe Babilon-fia Nebukadnezar fe drɔ̃e si ku ɖe legba gã aɖe ŋu la gɔme. Efe akpa vovovoawo fia asi xexemefiaɖufe siwo fe ɖewoe nye Babilon, Medo-Persia, Hela, kple Roma fe ŋusẽkpɔkpɔ kple wofe anyidzedze. Azɔ hã Mawu to Daniel dzi gblɔ nusiwo adzɔ le xexeame va ɖo míafe ŋkekea me kple emegbe ɖi.—Daniel 2:24-30.
10 Nyagblɔɖia gblɔ be: “Le fia mawo ŋɔli la dzifo fe Mawu la aɖo fiaɖufe aɖe anyi, si matsrɔ̃ gbeɖegbeɖe o, eye efe fiaɖufe mayi ɖe dukɔ bubu aɖeke si me o; agbã fiaɖufe mawo katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Esi ‘dukɔwo fe ɣeyiɣi ɖoɖia’ wu enu le fe 1914 me la, Mawu ɖo Dzifofiaɖufea anyi wòle Kristo te. (Luka 21:24; Nyaɖeɖefia 12:1-5) Ɣemaɣie Mawu fe ŋusẽ na Mesia Fiaɖufea fe “kpe” la ge tso Mawu fe xexeame katã fe dziɖulanyenye fe “to” la dzi. Le Harmagedon me la, kpe ma alɔ legba la agbãe wòazu wɔ. Mesia Fiaɖufe si nye dziɖuɖu fe to si akpɔ ŋusẽ ɖe “anyigba blibo la dzi” la anɔ anyi tegbee.—Daniel 2:35, 45; Nyaɖeɖefia 16:14, 16. *
11. Nukae Yesu fe nɔnɔmetɔtrɔa na wokpɔ do ŋgɔ, eye dɔ kae ŋutega ma wɔ ɖe Petro dzi?
11 Fiaɖufedziɖuɖu lae nɔ susu me na Yesu wògblɔ na efe nusrɔ̃lawo be: “Ame aɖewo le amesiwo le tsitre ɖe afisia la dome, siwo mele ku ɖɔ ge akpɔ o, vaseɖe esime woakpɔ Amegbetɔvi la le efe fiaɖufe la me gbɔna.” (Mateo 16:28) Ŋkeke ade megbe la, Yesu kplɔ Petro, Yakobo, kple Yohanes yi to kɔkɔ aɖe dzi eye efe nɔnɔme trɔ le wo ŋkume. Esi alilikpo keklẽ aɖe fo xlã apostoloawo la, Mawu gblɔ be: “Amesia enye vinye, si nyemelɔ̃a nu egbɔ o, si dzea ŋunye; miɖo to eyama!” (Mateo 17:1-9; Marko 9:1-9) Kristo fe Fiaɖufe ŋutikɔkɔe kpɔkpɔ do ŋgɔ ka gbegbee nye si! Mewɔ nuku o be Petro he susu yi ŋutega keklẽ ma dzi hegblɔ be: ‘Nyagblɔɖi, si dzi wogaɖo kpee geɖe wu la, le mía si.’—Petro II, 1:16-19. *
12. Nukata wònye fifia koŋue wòle be míaɖe Mawu fe nyagblɔɖinya la dzixɔse afia?
12 Edze fã be menye Hebri Ŋɔŋlɔawo me nyagblɔɖi siwo ku ɖe Mesia la ŋu koe nye ‘nyagblɔɖinya’ la o, ke nya si Yesu gblɔ be yeava “kple ŋusẽ kple ŋutikɔkɔe geɖe” la hã le eme. (Mateo 24:30) Nɔnɔmetɔtrɔ la ɖo kpe nyagblɔɖinya si ku ɖe Kristo fe vava le ŋutikɔkɔe me le Fiaɖufeŋusẽ me dzi. Etefe madidi kura o efe ɖeɖefia le ŋutikɔkɔe me anye tsɔtsrɔ̃ na xɔsemanɔsitɔwo eye wòanye yayra na amesiwo ɖea xɔse fiana. (Tesalonikatɔwo II, 1:6-10) Biblia fe nyagblɔɖiwo me vava ɖee fia be ‘ŋkeke mamlɛawo’ mee míele. (Timoteo II, 3:1-5, 16, 17; Mateo 24:3-14) Mixael, Yesu Kristo si nye Yehowa fe Ametsrɔ̃la Gã la le klalo be yeahe nuɖoanyi vɔ̃ɖi sia ava nuwuwu le “xaxa gã” la me. (Mateo 24:21; Daniel 12:1) Eyata edze fã be fifiae wòle be míaɖee afia be míexɔ Mawu fe nyagblɔɖinya la dzi se.
Yi Edzi Nàxɔ Mawu fe Nyagblɔɖinya la Dzi Se
13. Nukae ate ŋu akpe ɖe mía ŋu be lɔlɔ̃ si le mía si na Mawu nakpɔtɔ nɔ mía me eye wòado ŋusẽ efe nya dzixɔxɔse?
13 Godoo la, dzi dzɔ mí esi míeva nya nu tso Mawu fe nyagblɔɖinya la me vava ŋu zi gbãtɔ. Gake ɖe míafe xɔse gbɔdzɔ eye míafe lɔlɔ̃ nu va fa emegbea? Negadzɔ gbeɖe be míanɔ abe Kristotɔ siwo nɔ Efeso, amesiwo ‘gblẽ wofe gbã lɔlɔ̃ ɖi’ la ene o. (Nyaɖeɖefia 2:1-4) Eɖanye ɣeyiɣi didi kae míetsɔ subɔ Yehowae o, nusia tɔgbe ate ŋu adzɔ ɖe mía dzi ne ‘míeyi edzi di Mawu fe fiaɖufea kple efe dzɔdzɔenyenye gbãgbiagbã’ tsɔ dzra kesinɔnuwo ɖo ɖe dzifo o. (Mateo 6:19-21, 31-33) Kutrikuku le Biblia sɔsrɔ̃ me, gomekpɔkpɔ le Kristotɔwo fe kpekpewo me edziedzi, kple Fiaɖufegbefãɖeɖedɔa wɔwɔ veviedodotɔe akpe ɖe mía ŋu be lɔlɔ̃ si le mía si na Yehowa, na Via, kple na Ŋɔŋlɔawo akpɔtɔ anɔ mía me. (Psalmo 119:105; Marko 13:10; Hebritɔwo 10:24, 25) Esia wɔwɔ hã ado ŋusẽ alesi míexɔ Mawu fe nya la dzi see.—Psalmo 106:12.
14. Aleke woɖoa etefe na Kristotɔ amesiaminawo ɖe alesi woxɔ Yehowa fe nyagblɔɖinya la dzi se ta?
14 Abe alesi Mawu fe nyagblɔɖinya va eme le blemae ene la, nenema ke míate ŋu axɔ nya si wògblɔ ɖi le etsɔme ŋu hã dzi asee. Le kpɔɖeŋu me, Kristo fe anyinɔnɔ le Fiaɖufeŋutikɔkɔe me va eme fifia, eye nyagblɔɖi me ŋugbedodo sia va eme na Kristotɔ amesiamina siwo wɔ nutefe vaseɖe ku me be: “Amesi ke ɖu dzi la, mana agbeti, si le Mawu fe Paradiso me la, fe kutsetsee, ne wòaɖu.” (Nyaɖeɖefia 2:7, 10; Tesalonikatɔwo I, 4:14-17) Yesu na mɔnukpɔkpɔ aʋadziɖula siawo ‘be woaɖu agbeti’ si le ‘Mawu fe dzifo paradisoa’ me la ‘fe kutsetse.’ Ne wofɔ wo ɖe tsitre la, makumakugbenɔnɔ kple nɔnɔme magblẽmagblẽ si tso Yehowa, “fia mavɔmavɔtɔ, si nye Mawu magblẽmagblẽ, makpɔmakpɔ ɖeka hɔ̃” gbɔ la sua wo si to Yesu Kristo dzi. (Timoteo I, 1:17; Korintotɔwo I, 15:50-54; Timoteo II, 1:10) Tefeɖoɖo gã ka gbegbee nye si woakpɔ ɖe wofe lɔlɔ̃ na Mawu si nu metsina o kple efe nyagblɔɖinya dzixɔse si meʋuʋuna o ta!
15. Amekawoe wotsɔ ɖo “anyigba yeye” la gɔme anyi, eye amekawoe nye wofe zɔhɛwo?
15 Esi wofɔ amesiamina wɔnutefe siwo ku la yi “Mawu fe Paradiso me” le dzifo megbe teti la, woɖe gbɔgbɔ me Israel fe ame susɔe siwo le anyigba dzi la tso “Babilon gã” si nye alakpasubɔsubɔ fe xexemefiaɖufe la me. (Nyaɖeɖefia 14:8; Galatiatɔwo 6:16) Woawoe wotsɔ ɖo “anyigba yeye” la gɔme anyii. (Nyaɖeɖefia 21:1) Esia na “anyigba aɖe” dzɔ, eye wotui ɖo wòzu gbɔgbɔmeparadiso si le dzidzedze kpɔm le anyigba katã dzi egbea. (Yesaya 66:8) Eya mee gbɔgbɔ me Israel la fe zɔhɛ gbogbo aɖewo siwo si alẽwo fe nɔnɔme le la le gegem ɖo fifi laa, “le ŋkeke mlɔeawo me.”—Yesaya 2:2-4; Zaxarya 8:23; Yohanes 10:16; Nyaɖeɖefia 7:9.
Wogblɔ Amefomea fe Etsɔme Ði le Mawu fe Nyagblɔɖinya la Me
16. Mɔkpɔkpɔ kae le amesiaminawo fe zɔhɛ wɔnutefewo si?
16 Mɔkpɔkpɔ kae le amesiaminawo fe zɔhɛ wɔnutefewo si? Woawo hã xɔ Mawu fe nyagblɔɖinya la dzi se, eye wofe mɔkpɔkpɔe nye be yewoayi ɖe anyigba dzi Paradiso la me. (Luka 23:39-43) Woano “agbetsitɔsisi” aɖe si léa agbe ɖe te la me tsi le afima eye woatsɔ ‘ati’ siwo wodo ɖe eto “fe aŋgbawo” ayɔ dɔ woe. (Nyaɖeɖefia 22:1, 2) Ne mɔkpɔkpɔ nyui sia le asiwò la, ke yi edzi nàɖee fia be lɔlɔ̃ deto le ye si na Yehowa eye be yexɔ efe nyagblɔɖinya la dzi se. Neva eme be nànɔ amesiwo fe dzidzɔ agba go le agbe mavɔ nɔnɔ le Paradisonyigba dzi la dome.
17. Yayra kawoe amewo akpɔ le agbenɔnɔ me le anyigba dzi Paradisoa me?
17 Amegbetɔ madeblibowo mate ŋu aɖɔ alesi agbenɔnɔ anɔ le anyigba dzi Paradiso si gbɔna me pɛpɛpɛ o, gake Mawu fe nyagblɔɖinya la na míenya yayra siwo le amefomea me tɔ toɖolawo lalam. Ne Mawu fe Fiaɖufea le dzi ɖum tsitretsiɖeŋula aɖeke manɔmee eye wole efe lɔlɔ̃nu wɔm le anyigba dzi abe alesi wowɔnɛ le dzifo ene la, ame wɔadãwo—alo lãwo gɔ̃ hã—‘mawɔ vɔ̃ aɖeke loo alo ahe gbegblẽ vɛ o.’ (Yesaya 11:9; Mateo 6:9, 10) Ame fafawo anɔ anyigba la dzi, eye “dzi adzɔ wo ɖe ŋutifafa gbogbo la ŋuti.” (Psalmo 37:11) Dɔ magawu amehawo o, elabena “bli ado kpekpekpe le anyigba dzi kple towo tame.” (Psalmo 72:16) Magadzɔ be amewo nafa avi le nuxaxa ta o. Dɔléle nu ayi eye ku gɔ̃ hã maganɔ anyi o. (Yesaya 33:24; Nyaɖeɖefia 21:4) Àte ŋu akpɔe le susu me be—ɖɔktawo, atikewo, kɔdzi, alo tagbɔdɔdafewo, kple kunuwɔwɔwo maganɔ anyi o. Mɔkpɔkpɔ nyui ka gbegbee nye si!
18. (a) Nuka ŋue wona kakaɖedzi Daniel le? (b) Nukae anye Daniel fe “gome”?
18 Amefomea fe yɔdowo gɔ̃ hã atsi fuflu ne tsitretsitsi va xɔ ɖe ku tefe. Mɔkpɔkpɔ sia nɔ ame dzɔdzɔe Hiob si. (Hiob 14:14, 15) Nenema ke enye nyagblɔɖila Daniel hã, elabena Yehowa fe dɔla na kakaɖedzi fakɔname siae be: “Ke wò la heyi, vaseɖe esime nuwuwu naɖo, gbɔ ɖe eme, eye nafɔ le ŋkekeawo fe nuwuwu naxɔ wò gome.” (Daniel 12:13) Daniel subɔ Mawu nutefewɔwɔtɔe vaseɖe efe agbenɔnɔ fe nuwuwu. Fifia ele gbɔgbɔm ɖe eme le ku me, gake ‘afɔ’ le “ame dzɔdzɔewo fe tsitretsitsi la me” le Kristo fe Ƒe Akpe Ðeka Dziɖuɖua me. (Luka 14:14) Nukae anye Daniel fe “gome”? Ne Xezekiel fe nyagblɔɖia va eme le Paradiso me la, afia be Yehowa fe amewo katã akpɔ nɔfe, eye woama anyigba la gɔ̃ hã sɔsɔe le ɖoɖo nu. (Xezekiel 47:13–48:35) Eyata nɔfe anɔ Daniel si le Paradisoa me, gake menye anyigba si wòakpɔ koe anye efe gome le afima o. Akpa si wòawɔ le Yehowa fe tameɖoɖo me vava me hã le eme.
19. Nukae míawɔ hafi anɔ agbe le anyigba dzi Paradisoa me?
19 Ke wò ŋutɔ kple wò gome ya ɖe? Ne èxɔ Mawu fe Nya, Biblia, dzi se la, anɔ eme godoo be adzro wò be nànɔ agbe le anyigba dzi Paradisoa me. Ðewohĩ ànɔ alesi nànɔ afima, ase vivi le efe yayra gbogboawo me, alé be na anyigba, eye nàtsɔ dzidzɔ ado dzaa na ame kuku siwo gbɔ agbe la kpɔm le susu me. Ne míebu eŋu kpɔ la, Paradisoe nye amefomea fe nɔfe. Tefe sia tɔgbe ye Mawu wɔ ame eve gbãtɔwo be woanɔ. (Mose I, 2:7-9) Eye edi be amegbetɔ toɖolawo nanɔ agbe tegbee le Paradiso me. Àwɔ nu wòasɔ ɖe Ŋɔŋlɔawo nu ale be nàte ŋu anɔ ame biliɔn gbogbo siwo ava nɔ agbe le Paradisonyigba la dzi mlɔeba domea? Àte ŋu anɔ afima ne èlɔ̃ Yehowa, mía Fofo si le dzifo la vavã, eye ne Mawu fe nyagblɔɖinya la dzixɔse like le asiwò.
[Etenuŋɔŋlɔwo]
^ mm. 6 Kpɔ Ðo To Daniel fe Nyagblɔɖi La! fe ta 11 kple “Seventy Weeks” (Kwasiɖa Blaadre) le Insight on the Scriptures, si Watchtower Bible and Tract Society of New York, Inc. ta me.
^ mm. 7 Kpɔ “All Scripture Is Inspired of God and Beneficial,” si Watchtower Bible and Tract Society of New York, Inc. ta fe axa 343-4.
^ mm. 10 Kpɔ Ðo To Daniel fe Nyagblɔɖi La! fe ta 4 kple 9.
^ mm. 11 Kpɔ nyati si nye “Ðo To Mawu fe Nyagblɔɖinya La,” le April 1, 2000, fe Gbetakpɔxɔ me.
Aleke Nàɖo Wo Ŋui?
• Nya kae nye gbãtɔ si wogblɔ ɖi kpɔ, eye amekae nye Dzidzimevi si ŋugbe wodo la?
• Mesia ŋuti nyagblɔɖi siwo va eme ɖe Yesu dzi la dometɔ aɖewo ɖe?
• Aleke Daniel 2:44, 45 ava emee?
• Etsɔme kae Mawu fe nyagblɔɖinya la fia asii na amefomea me tɔ toɖolawo?
[Biabiawo]
[Nɔnɔmetata si le axa 18]
Èle mɔ kpɔm be yeanɔ agbe le anyigba dzi Paradisoa mea?


text:
Ta aɖe si fe Tsiwo Biãa?
Ta aɖe si fe Tsiwo Biãa?
Etso Nyɔ! ŋlɔla si le Senegal gbɔ
ÐE TA aɖe li si fe tsiwo biã nyatefea? Ŋkɔ bubu si wotsɔ na Retba-taa enye Ta si Biã. Esi wònye be tso míafe afeme, le Dakar, Senegal, le Ɣetoɖofe Afrika, yi afisi ta la le nye kilometa 30 pɛ ko ta la, míeɖoe be míaɖi tsa ayi ava kpɔe ɖa nenye be ŋkɔ si wotsɔ nɛ la sɔ ŋutɔŋutɔ. Esi míeɖo la, míekpɔe be tsia me kɔ hele dzo dam esi ɣea klẽ ɖe edzi. Nyatefee, àkpɔe be tsia biã vie eye wònya kpɔ ŋutɔ. Ŋutsu si kplɔ mí nɔ tsa ɖimee la ɖe eme be ŋdɔ fe keklẽ ɖe tsimenu suesue aɖewo siwo ŋku mate ŋu akpɔ o dzie nana wokpɔnɛ le amadede tɔxɛ ma me. Gake àkpɔ nu geɖe le afisia si ahe wò susu wu ta la fe amadede ko.
Dze bla ɖe tsi sia si me megoglo fũ o la gɔme. Dze sɔ gbɔ ɖe tsia me ale gbegbe be àte ŋu aho ɖe tsia dzi bɔbɔe. Míekpɔe be tsaɖila aɖewo wɔ mɔnukpɔkpɔ sia ŋudɔ ge ɖe tsia me hemlɔ tsia dzi hã nyatefe.
Ta si Biã la na ame alafa geɖe siwo le nutoa me kpɔ dɔwɔɖui (1). Dɔwɔlawo le dze lɔm le ʋuwo dem le ta la to. Míetɔ vie be míakpɔ alesi afimatɔwo ɖea dzee le ta la me. Míekpɔ ŋutsu aɖe si tsia va se akɔta na, wòtsɔ tsyo nɔ dze si le tsia gɔme la kum. Eyome wotsɔa sofi lɔnɛ kɔna ɖe kusiwo me hedenɛ akrowo me. Dɔwɔla aɖe gblɔ na mí be ne yewɔ dɔ gafofo etɔ̃ la, yekpɔa dze si fe kpekpeme ade tɔn ɖeka. Wodoa agba na akroawo ale gbegbe be akroa ŋutɔ megadzena tututu le tsia dzi o (2). Ne akroawo va ɖo tɔa to la, ke eɖo nyɔnuawo dzi be woaku dzea adro ɖe ta (3). Alesi nyɔnuawo le dɔa wɔm ɖekae ɖe ɖoɖo nu la nya kpɔ ŋutɔ.
Míafe tsaɖiɖia vivi mía nu ŋutɔ. Ta sia si biã la nye nu wɔnuku geɖe siwo le anyigba dzi la dometɔ ɖeka si na wònye nunana xɔasi aɖe tso Yehowa gbɔ.—Psalmo 115:16.—g05 9/22.
[Nɔnɔmetata si le axa 12]
◀ Photo by Jacques CLEMENT, Clichy, FRANCE at http://community.webshots.com/user/pfjc


text:
Kpɔ Nyuie Be Nàgava Zu Ðokuidoɖedzila O
Kpɔ Nyuie Be Nàgava Zu Ðokuidoɖedzila O
“Mawu tsia tre ɖe dadalawo ŋuti.”—YAKOBO 4:6.
1. Gblɔ dada si sɔ fe kpɔɖeŋu ɖeka.
ÐE NANE dzɔ kpɔ si na dada ɖo mewòa? Mía dometɔ akpa gãtɔ to dzidzɔ fe nɔnɔme sia tɔgbe me kpɔ. Dada vi aɖe si aɖo mía me ɣeaɖewoɣi menye nu gbegblẽ o. Le kpɔɖeŋu me, esi Kristotɔ ŋutsu aɖe kple srɔ̃a xlẽ nyatakaka si nufialawo ŋlɔ tso wo vinyɔnuvi fe agbenyuinɔnɔ kple veviedodonu le suku ŋu la, edze le wofe mo be wokpɔ dzidzɔ ŋutɔ ɖe efe agbagbadzedzewo ŋu. Enye dada na apostolo Paulo kple efe hadɔwɔlawo be yewote ŋu kpe asi ɖe hame yeye aɖe ɖoɖo ŋu, elabena nɔvi siwo nɔ afima do dzi le yometiti me.—Tesalonikatɔwo I, 1:1, 6; 2:19, 20; Tesalonikatɔwo II, 1:1, 4.
2. Nukatae menyo be míada o?
2 Kpɔɖeŋu siwo míegblɔ va yi na míekpɔe be dada ate ŋu afia dzidzɔ si ame kpɔ ɖe nuwɔna alo nunɔamesi aɖe ta. Gake zi geɖe la, ame ɖokui kpɔkpɔ gãe akpa, si nye sese le ame ɖokui me be yenyo wu ame bubuwo le yefe ŋutete, dzedzeme, kesinɔnu, alo ɖofe ta, ye nana ame dana. Eye zi geɖe la, edzena le alesi amea wɔa nu ɖokuiŋudzedzetɔe me, alo amea fe dzedzeme ɖenɛ fiana be enye dadala. Ele be mí Kristotɔwo míakpɔ mía ɖokui dzi nyuie le dada sia fomevi ŋu. Nukatae? Elabena ɖokuitɔdidi fe nɔnɔme aɖe le mía me si míexɔ tso mía tɔgbui Adam gbɔ. (Mose I, 8:21) Esia wɔnɛ be míafe dzi te ŋu blea mí míeva nɔa dadam madzemadzee. Le kpɔɖeŋu me, ele be Kristotɔwo nakpɔ nyuie be woagava nɔ dadam le ŋutigbalẽ si le wo ŋu, kesinɔnu si le wo si, suku si wode, dzɔdzɔmeŋutete siwo le wo si, alo dɔ aɖe si wowɔ wògbɔ ame bubuwo tɔ ŋu ta o. Dada le nusiawo ta mesɔ o, eye medzea Yehowa ŋu o.—Yeremya 9:22; Dɔwɔwɔwo 10:34, 35; Korintotɔwo I, 4:7; Galatiatɔwo 5:26; 6:3, 4.
3. Be woado ame ɖokui ɖe dzi gɔme ɖe, eye nukae Yesu gblɔ tso eŋu?
3 Susu bubu aɖe hã li si ta wòle be míafo asa na dada si mesɔ o ɖo. Ne míeɖe mɔ dada ɖo míafe dzi me la, ate ŋu axɔ anyinɔ eye wòava zu dada fomevi aɖe si nana wodoa vlo ame bubuwo, si woyɔna be ɖokuidodoɖedzi. Be woado ame ɖokui ɖe dzi gɔme ɖe? Efia be ame nase le eɖokui me be yenyo wu ame bubuwo, eye esia wɔnɛ be wòbua wo be womesɔ kpli ye o, si nana mebua wo ɖe naneke me o. (Luka 18:9; Yohanes 7:47-49) Yesu yɔ “dada” hã kpe ɖe nɔnɔme vɔ̃ɖi siwo dona “tso ame fe dzi me” eye “wofoa ɖi ame” ŋu. (Marko 7:20-23) Kristotɔwo ate ŋu akpɔ alesi wòle vevie be woakpɔ nyuie be woagava zu ɖokuidoɖedzilawo o.
4. Aleke Biblia me kpɔɖeŋu siwo ku ɖe ɖokuidodoɖedzi ŋu me dzodzro ate ŋu akpe ɖe mía ŋui?
4 Biblia fe nuŋlɔɖi siwo ku ɖe amesiwo do wo ɖokui ɖe dzi ŋu me dzodzro ate ŋu akpe ɖe ŋuwò nàtsri ɖokuidodoɖedzi. Ema awɔe be nàkpɔ dada fe nɔnɔme manyomanyo si anya nɔ mewò fifia alo si ava ɖo mewò ɣeaɖeɣi la adze sii. Esia akpe ɖe ŋuwò nàtsri susu kple seselelãme siwo ate ŋu ana nàva nɔ ɖokuiwò dom ɖe dzi. Vi si wòaɖe na wòe nye be nusi Mawu xlɔ̃ nu be yegbɔna wɔwɔ ge la magblẽ nu le ŋuwò o, be: “Maɖe amesiwo nɔa aseye tsom nɔa dadam la ɖa le dowòme, eye màgado ɖokuiwò ɖe dzi le nye to kɔkɔe la dzi azɔ o.”—Zefanya 3:11.
Mawu Tua Nu Kple Ðokuidoɖedzilawo
5, 6. Aleke Farao do eɖokui ɖe dzii, eye nukae do tso eme nɛ?
5 Àgate ŋu akpɔ alesi Yehowa bua ɖokuidodoɖedzii le alesi wòtu nu kple dziɖula ŋusẽtɔwo abe Farao ene me. Ðikeke aɖeke mele eme o be Farao do eɖokui ɖe dzi. Esi wònye ebua ye ŋutɔ ɖokui be mawue yenye woasubɔ ta la, edo vlo efe kluvi Israel-viwo. Kpɔ alesi wòwɔ nui esi wobiae be wòaɖe mɔ na Israel-viwo woayi gbedzi ‘aɖaɖu ŋkekenyui’ na Yehowae ɖa. Farao ɖo eŋu ɖokuidodoɖedzitɔe be: “Ameka nye Yehowa, ne maɖo to efe gbe aɖe asi le Israel-viwo ŋuti woayi?”—Mose II, 5:1, 2.
6 Esi fukpekpe ade va Farao dzi vɔ la, Yehowa gblɔ na Mose be wòayi aɖabia Egipte-fiaa bena: ‘Ègale ɖokuiwò dom ɖe dzi kokoko ɖe nye dukɔa ŋu hegbe asiɖeɖe le wo ŋua?’ (Mose II, 9:17) Azɔ Mose gblɔ fukpekpe adrelia ŋu nya—be tsikpe adza ɖe anyigbaa dzi. Togbɔ be Farao ɖe asi le Israel-viwo ŋu wodzo le fukpekpe ewolia megbe hã la, egava trɔ susu heti wo yome. Mlɔeba, Farao kple efe aʋakɔawo va ge dze mɔ̃ me le Ƒudzĩa me. Nya ka gblɔmee woanya nɔ na wo ɖokui esi tsia nɔ nyenyẽm tsyɔ wo dzi ya? Nukae do tso Farao fe ɖokuidodoɖedzia me? Efe asrafohaa me tɔ ame ŋkutawo gblɔ be: “Mina míasi le Israel nu, elabena Yehowa le aʋa wɔm na wo ɖe Egiptetɔwo ŋuti.”—Mose II, 14:25.
7. Aleke Babilon dziɖulawo do wo ɖokui ɖe dzii?
7 Yehowa bɔbɔ dziɖula ɖokuidoɖedzila aɖewo hã ɖe anyi, si na woɖu ŋukpe. Wo dometɔ ɖekae nye Sanxerib, si nye Asiria alo Asur-fia. (Yesaya 36:1-4, 20; 37:36-38) Mlɔeba, Babilontɔwo va ɖu Asiria dzi, gake wobɔbɔ Babilon-fia eve siwo do wo ɖokui ɖe dzi hã ɖe anyi. Èɖo ŋku azã si ɖum Fia Belsazar nɔ, si me wòna eya kple efe amekpekpewo no nu le kplu siwo wolɔ tso Yehowa fe gbedoxɔa me la me, hekafu Babilontɔwo fe mawuwo dzia? Kasia ko, ame aɖe fe asi va ŋlɔ gbedasi aɖe ɖe glia ŋu. Esi Belsazar bia be woaɖe nuŋɔŋlɔ dovoɖiname si nɔ glia ŋu me na ye la, nyagblɔɖila Daniel ɖo ŋku edzi nɛ be: “Mawu dzifoʋĩtɔ tsɔ fiaɖufe . . . na fofowò Nebukadnezar. Ke esi efe dzi do eɖokui ɖe dzi . . . la, wotutui tso efe fiaɖufe fe fiazikpui la dzi, eye woxɔ bubu le esi. Ke wò, via Belsazar, mèbɔbɔ wò dzi ɖe anyi o, evɔ wònye ènya nusiawo katã hafi.” (Daniel 5:3, 18, 20, 22) Zã ma me kee Medo-Persia ʋakɔa xɔ Babilon, hewu Belsazar.—Daniel 5:30–6:1.
8. Aleke Yehowa tu nu kple ame vovovo siwo do wo ɖokui ɖe dzi lae?
8 Bu ɖokuidoɖedzila bubu siwo do vlo Yehowa fe amewo hã ŋu kpɔ: Filistitɔ dzɔtsu Goliat, Persiatɔwo fe Dudɔnunɔlawo fe Tatɔ Haman, kple Fia Herodes Agripa si ɖu Yudea nutoa dzi. Esi ŋutsu etɔ̃ siawo do wo ɖokui ɖe dzi ta la, Yehowa na woku gbɔɖiameku. (Samuel I, 17:42-51; Ester 3:5, 6; 7:10; Dɔwɔwɔwo 12:1-3, 21-23) Alesi Yehowa tu nu kple ɖokuidoɖedzila siawo na nyatefenya sia dze fã be: “Dada doa ŋgɔ na gbegblẽ, eye ɖokuidodoɖedzi na anyidzedze.” (Lododowo 16:18) Nyatefee, ɖikeke aɖeke mele eme o be “Mawu tsia tre ɖe dadalawo ŋuti.”—Yakobo 4:6.
9. Aleke Tiro-fiawo ɖee fia be yewonye yomemɔfialawo?
9 Ɣeaɖeɣi Tiro-fia ya wɔ nusi to vovo na Egipte, Asiria, kple Babilon dziɖula ɖokuidoɖedzilawo to alesi wòkpe ɖe Mawu fe amewo ŋu me. Le Fia Dawid kple Salomo fe dziɖuɣiwo la, eɖo aɖaŋuwɔlawo kple dɔwɔnuwo ɖa be woazã le fia fe xɔwo kple Mawu fe gbedoxɔa tutu me. (Samuel II, 5:11; Kronika II, 2:10-15) Gake nublanuitɔea, Tirotɔwo va tsi tre ɖe Yehowa fe amewo ŋu emegbe. Nukae na nuwo va trɔ alea?—Psalmo 83:4-8; Yoel 4:4-6; Amos 1:9, 10.
“Wò Dzi De Asi Dada Me”
10, 11. (a) Amekae míate ŋu atsɔ Tiro-fiawo asɔ kplii? (b) Nukae na Tirotɔwo fe nɔnɔme ɖe Israel-viwo ŋu va trɔ?
10 Yehowa na efe gbɔgbɔ ʋã nyagblɔɖila Xezekiel be wòaklo nu le Tiro fiafomea fe nuwɔnawo dzi ahabu fɔ wo. Gbedasi ma si wogblɔ na “Tiro-fia” la sɔ nyuie na Tiro fiafomea kple yomemɔfiala gãtɔ Satana, amesi “[menɔ] tsitre ɖe nyatefe la me o” siaa. (Xezekiel 28:12; Yohanes 8:44) Satana nye gbɔgbɔmeme eye esubɔ nutefewɔwɔtɔe le Yehowa fe vi siwo le dzifo fe habɔbɔa me kpɔ. Yehowa to Xezekiel dzi na míenya nusi koŋ na nu gblẽ le Tiro fiafomea kple Satana ŋu:
11 “Ènɔ Mawu fe abɔ Eden me, eye wotsɔ kpe xɔasi vovovowo ɖo ŋuwò . . . Ènye Kerubi keke aʋala me . . . Dzufe menɔ wò zɔzɔme ŋu tso gbesigbe wowɔ wò, vaseɖe esime wokpɔ nu madzɔmadzɔ le ŋuwò o. Le wò asitsatsa gbogboawo ta nètsɔ nu vɔ̃ɖi wɔwɔ yɔ ɖokuiwò mee, eye nèzu nuvɔ̃wɔla; eyata . . . [matsrɔ̃] wò . . . , wò Kerubi, si keke aʋala me. Wò dzi de asi dada me le wò nyonyo ta, ètsɔ wò nunya de aka le wò atsyɔ̃ ta.” (Xezekiel 28:13-17) Ẽ, ɖokuidodoɖedzi na Tiro-fiawo va sẽ ŋuta le Yehowa fe amewo ŋu. Kesinɔnu gbogbo aɖe va su Tiro si le asitsatsa ta eye nu dzeani siwo le dua me na wòxɔ ŋkɔ. (Yesaya 23:8, 9) Tiro-fiawo va nɔ wo ɖokui kpɔm akpa, si na wova dze Mawu fe amewo tete ɖe to.
12. Nukae na Satana va zu yomemɔfiala, eye nukae wòyi edzi le wɔwɔm?
12 Nenema kee nunya nɔ gbɔgbɔmenuwɔwɔ si va zu Satana si be wòawɔ dɔ sia dɔ si Mawu de esi hafi. Le esi wòakpɔ ŋudzedze ɖe nu ŋu tefea, ‘eva do eɖokui ɖe dzi’ heva nɔ vlo dom Mawu fe dziɖuɖu. (Timoteo I, 3:6) Ekpɔ eɖokui gãe ale gbegbe be eva di vevie be Adam kple Xawa nade ta agu na ye. Dzodzro vɔ̃ sia va tsi ɖe eyama me heva dzi nuvɔ̃. (Yakobo 1:14, 15) Satana ble Xawa wòɖu ati si ɖeka ko ŋuti Mawu de se ɖo na wo la. Azɔ Satana na eya hã foe ɖe Adam nu wòɖu ati si ŋu wode se ɖo la. (Mose I, 3:1-6) Aleae wòdzɔe be atsu kple asi gbãtɔwo gbe be Mawu megaɖu yewo dzi o, si wɔe be wova zu Satana subɔlawo ŋutɔŋutɔ. Efe ɖokuidodoɖedzia mese ɖe afima o. Edze agbagba be yeable dzifo kple anyigba dzi nuwɔwɔ nyanu ɖesiaɖe, kpakple Yesu Kristo kura gɔ̃ hã, be woade ta agu na ye, ale be woagbe Yehowa fe dziɖuɖu.—Mateo 4:8-10; Nyaɖeɖefia 12:3, 4, 9.
13. Nukae dona tsoa ɖokuidodoɖedzi me?
13 Eyata àte ŋu akpɔe be Satana gbɔe ɖokuidodoɖedzi dzɔ tso; nuwɔna sia gbɔ koŋue nuvɔ̃, fukpekpe, kple nufitifitiwɔwɔ siwo le xexeame egbea dzɔ tso. Esi Satanae nye “xexe sia me mawu” ta la, eyi edzi le dada kple ɖokuidodoɖedzi manyomanyo fãm ɖe amewo me. (Korintotɔwo II, 4:4) Enyae be ɣeyiɣi vi aɖe koe kpɔtɔ na ye, eye le esia ta ele aʋa wɔm kple Kristotɔ vavãwo. Taɖodzinu si le esie nye be yeatrɔ wo ɖa tso Mawu gbɔ, yeana woava zu wo ɖokui lɔ̃lawo, adegbe folawo, kple ɖokuidoɖedzilawo. Biblia gblɔe ɖi be ɖokuitɔdidi fe nɔnɔme siawo abɔ le ‘ŋkeke mamlɛ’ siawo me.—Timoteo II, 3:1, 2; Nyaɖeɖefia 12:12, 17.
14. Gɔmeɖose ka dzie Yehowa nɔa te ɖo wɔa nu kple nuwɔwɔ siwo si nunya le?
14 Yesu Kristo ya klo nu le nu gbegblẽ si do tso Satana fe ɖokuidodoɖedzi me ŋu dzidefotɔe. Yesu gblɔ gɔmeɖose si dzi Yehowa nɔa te ɖo wɔa nu kple amefomea na efe futɔ siwo nɔ wo ɖokui bum ame dzɔdzɔewoe. Egblɔe wòde zi etɔ̃ ya teti be: “Amesiame, si ado eɖokui ɖe dzi la, woabɔbɔe ɖe anyi, eye amesi abɔbɔ eɖokui ɖe anyi la, woadoe ɖe dzi.”—Luka 14:11; 18:14; Mateo 23:12.
Kpɔ Nyuie be Nàgava Nɔ Ðokuiwò Dom Ðe Dzi O
15, 16. Nukae na Hagar va do eɖokui ɖe dzi?
15 Ðewohĩ ède dzesii be kpɔɖeŋu siwo katã míegblɔ va yi tso ɖokuidodoɖedzi ŋu la ku ɖe ame ŋkutawo ŋu. Ðe ema fia be ame tsɛwo ya mate ŋu ado wo ɖokui ɖe dzi oa? Mefia nenema kura o. De ŋugble tso nane si dzɔ le Abraham fe afeme ŋu kpɔ. Vi aɖeke menɔ blemafofo sia si be wòanyi efe nuwo dome o, evɔ srɔ̃a Sara tsi, magate ŋu adzi vi o. Ebɔ ɣemaɣi be amesiwo le Abraham fe nɔnɔmea tɔgbe me naɖe srɔ̃ bubu be wòadzi vi nɛ. Mawu da asi ɖe srɔ̃ɖeɖe mawo dzi elabena ɣeyiɣi mekpɔ de nɛ ɣemaɣi be wòagbugbɔ dzidzenu siwo nɔ esi ku ɖe srɔ̃ɖeɖe ŋu la aɖo anyi le tadeagula vavãtɔwo dome o.—Mateo 19:3-9.
16 Esi Sara foe ɖe srɔ̃a Abraham nu ta la, elɔ̃ be yeaxɔ Sara fe kosivi Egiptetɔ Hagar aɖe be wòadzi domenyila na ye. Esi Hagar va zu Abraham srɔ̃ evelia ta la, eva fɔ fu. Ðe wòle be wòada akpe gã aɖe ɖe bubu si wode eŋu ta hafi. Gake ɖe wòva do eɖokui ɖe dzi boŋ. Biblia gblɔ be: “Esi wòkpɔ bena, yefɔ fu la, eva efe afenɔ kpɔ ge ɖe fomevii.” Nɔnɔme sia va he dzre va Abraham feme ale gbegbe be Sara va nya Hagar. Gake kuxia gbɔ kpɔnu nɔ anyi. Mawu fe dɔla xlɔ̃ nu Hagar be: “Trɔ yi wò afenɔ gbɔ, eye nabɔbɔ ɖokuiwò ɖe ete!” (Mose I, 16:4, 9) Edze fã be Hagar wɔ nuxlɔ̃amea dzi, trɔ efe nɔnɔme ɖe Sara ŋu, si na wòva zu ame akpe geɖe mama.
17, 18. Nukatae wòle be mí katã míanɔ ŋudzɔ ɖe ɖokuidodoɖedzi ŋu?
17 Hagar fe kpɔɖeŋua ɖee fia be ne eme va nyo na ame la, ate ŋu ado eɖokui ɖe dzi. Nusɔsrɔ̃ si le emee nye be Kristotɔ si tsɔ dzi nyui subɔa Mawu gɔ̃ hã ate ŋu ava do eɖokui ɖe dzi ne kesinɔnu alo ŋusẽ va su esi. Ame ate ŋu ava do eɖokui ɖe dzi hã ne ame bubuwo kafunɛ ɖe efe dzidzedzekpɔkpɔ, nunya, alo ŋutete ta. Ẽ, ele be Kristotɔwo nakpɔ nyuie be ɖokuidodoɖedzi nagage ɖe wofe dzi me o. Esia hiã, vevietɔ ne nu va dze edzi nɛ alo wòva xɔ agbanɔamedzi geɖe.
18 Gake susu vevitɔ kekeake si ta míatsri ɖokuidodoɖedzie nye alesi Mawu buna nɔnɔme siae. Efe Nya la gblɔ be: “Ame vɔ̃ɖiwo fe akaɖi enye nuvɔ̃, dadaŋkuwo kple dzi, si vu gblotoo.” (Lododowo 21:4) Enyo be míade dzesii be Biblia xlɔ̃ nu Kristotɔ siwo nye “xexe sia me kesinɔtɔwo” etɔxɛ be “woagado wo ɖokui ɖe dzi glodzo o.” (Timoteo I, 6:17; Mose V, 8:11-17) Ele be Kristotɔ siwo menye kesinɔtɔwo o hã natsri “ŋku vɔ̃ɖi,” alo ŋuʋaʋã, eye ele be wòanɔ susu me na wo be ɖokuidodoɖedzi ate ŋu age ɖe amefomevi ɖesiaɖe me.—Marko 7:21-23; Yakobo 4:5.
19. Aleke Uziya wɔ gblẽ ŋkɔ nyui si nɔ eŋu lae?
19 Ðokuidodoɖedzi kple nɔnɔme vɔ̃ɖi bubuwo ate ŋu ana mía kple Yehowa dome fomedodo me nagblẽ. Le kpɔɖeŋu me, bu nusiwo dzɔ le Fia Uziya fe dziɖuɣi fe akpa gbãtɔ ŋu kpɔ: “Ewɔ nusi dze Yehowa ŋu . . . Edi Mawu . . . eye Mawu na wòdze edzi nɛ le ŋkeke, siwo katã me wòdi Yehowa.” (Kronika II, 26:4, 5) Gake nublanuitɔea, Fia Uziya va gblẽ ŋkɔ nyui si nɔ eŋu elabena “ede asi dada me, vaseɖe esime efe nuwɔwɔ gblẽ.” Eva nɔ eɖokui kpɔm ale gbegbe be eva yi gbedoxɔa me be yeasa vɔ. Esi nunɔlawo xlɔ̃ nui be megawɔ ɖokuidodoɖedzinu sia o la, “Uziya do dɔmedzoe.” Nusi do tso eme nɛ ye nye be Yehowa na wòdze anyi, eye wòzu amesi ŋu Mawu megakpɔa ŋudzedze ɖo o vaseɖe efe kugbe.—Kronika II, 26:16-21.
20. (a) Aleke ŋkɔ nyui si nɔ Fia Xizkiya ŋu va ɖo afɔku mee? (b) Nuka mee míadzro le nyati si kplɔ esia ɖo me?
20 Àte ŋu atsɔ kpɔɖeŋu sia asɔ kple Fia Xizkiya tɔ. Fia sia gblẽ ŋkɔ na eɖokui ɣeaɖeɣi kloe elabena “ede asi dada me.” Gake dzidzɔtɔea, ‘Xizkiya bɔbɔ eɖokui le efe dada la ta,’ si na Mawu gava kpɔ ŋudzedze ɖe eŋu. (Kronika II, 32:25, 26) De dzesii be nusi kpɔ Xizkiya fe ɖokuidodoɖedzi kuxia gbɔe nye ɖokuibɔbɔ. Ẽ, amesi medoa eɖokui ɖe dzi o la bɔbɔa eɖokui. Eyata, le nyati si akplɔ esia ɖo me la, míadzro alesi míawɔ atu ɖokuibɔbɔ ɖo ahayi edzi abɔbɔ mía ɖokui abe Kristotɔwo ene ɖaa la me.
21. Nukae Kristotɔ siwo bɔbɔa wo ɖokui ate ŋu anɔ mɔ kpɔm na?
21 Gake migana míaŋlɔ nu gbegblẽ siwo do tso ɖokuidodoɖedzi me be gbeɖe o. Esi wònye Mawu “tsia tre ɖe dadalawo ŋuti” ta la, mina míaɖoe kplikpaa be míatsri dada manyomanyo ɖesiaɖe. Esi míele agbagba dzem be míanye Kristotɔ siwo bɔbɔa wo ɖokui ta la, míate ŋu anɔ mɔ kpɔm be míatsi agbe le Mawu fe ŋkeke gã la dzi, esime wòaɖe ɖokuidoɖedzilawo kple nusiwo dona tsoa ɖokuidodoɖedzi me ɖa le anyigba dzi. Ekema “woabɔbɔ amegbetɔwo fe adegbefofo ɖe anyi, eye woate ŋutsuwo fe dada ɖe to, ne Yehowa ɖeɖeko nanye gã le ŋkeke ma dzi.”—Yesaya 2:17.
Nya Siwo Ŋu Míade Ŋugble Le
• Amekae nàgblɔ be ɖokuidoɖedzila nye?
• Afikae ɖokuidodoɖedzi dzɔ tso?
• Nukae ate ŋu ana ame nado eɖokui ɖe dzi?
• Nukatae wòle be míakpɔ nyuie le ɖokuidodoɖedzi ŋu?
[Biabiawo]
[Nɔnɔmetata si le axa 23]
Farao fe ɖokuidodoɖedzi na wòɖu ŋukpe
[Nɔnɔmetata si le axa 24]
Esi eme nyo na Hagar la, edo eɖokui ɖe dzi
[Nɔnɔmetata si le axa 25]
Xizkiya bɔbɔ eɖokui, si na Mawu gakpɔ ŋudzedze ɖe eŋu


text: 15 Le esia megbe la, Yehowa fe gbe va na Abram le ŋutega me be: “Abram, mègavɔ̃ o.+ Nyee nye wò akpoxɔnu.+ Wò fetu asɔ gbɔ ŋutɔ.”+2 Abram ɖo eŋu be: “Afetɔ Dziɖulagã Yehowa, esi vi mele asinye o, eye Eliezer,+ Damaskotɔ lae ava nyi nye dome ɖe, ke nu ka na ge nèlem?”3 Eye Abram gblɔ kpee be: “Mèna vi aɖekem o,+ eye afenyemetɔ aɖee ava nyi nye dome.”4 Yehowa ɖo eŋu nɛ be, “Ame sia manyi wò dome o, ke boŋ wò ŋutɔ viwòe* anyi wò dome.”+5 Eye wòkplɔe do goe gblɔ nɛ be: “Meɖe kuku, fɔ mo dzi nàkpɔ dzifo, eye ne àte ŋu axlẽ ɣletiviwo la, ekema xlẽ wo.” Eye wògagblɔ nɛ be: “Aleae wò dzidzimeviwo ava nɔ.”+6 Abram xɔ Yehowa dzi se,+ eye Mawu bui dzɔdzɔenyenye nɛ.+7 Eye wògblɔ kpee be: “Nyee nye Yehowa, ame si kplɔ wò tso Ur, le Kaldea-nyigba dzi, be matsɔ anyigba sia ana wò wòazu tɔwò.”+8 Eye wòbia be: “Afetɔ Dziɖulagã Yehowa, aleke mawɔ anya be ava zu tɔnye?”9 Eɖo eŋu nɛ be: “Tsɔ nyinɔ si xɔ fe etɔ̃, gbɔ̃nɔ si xɔ fe etɔ̃, agbo si xɔ fe etɔ̃, akpakpa* ɖeka kple ahɔnɛvi ɖeka vɛ nam.”10 Eye wòtsɔ lã siawo katã hefe wo me ɖe eve, eye wòtsɔ ɖe sia ɖe fe akpa ɖeka ɖo evelia ŋu wòsɔ ɖe enu, ke mefe xeawo ya me o.11 Eye xe fonuwo va le dzedzem ɖe lã kukuawo dzi, ke Abram nɔ wo nyam.12 Esi wòsusɔ vie ɣe naɖo to la, Abram dɔ alɔ̃ yi eme ʋĩi, eye viviti tsiɖitsiɖi dziŋɔ aɖe do ɖee.13 Eye Mawu gblɔ na Abram be: “Nyae kɔtɛe be, wò dzidzimeviwo ava zu amedzrowo le dzronyigba dzi, anyigba ma dzi tɔwo awɔ wo kluviwoe eye woawɔ fu wo fe alafa ene sɔŋ.+14 Gake madrɔ̃ ʋɔnu dukɔ si woasubɔ la,+ eye emegbe woatsɔ nunɔamesi geɖewo adzoe.+15 Ke wò la, ànɔ agbe atsi nyuie, àku le ŋutifafa me, eye woatsɔ wò akpe ɖe tɔgbuiwòwo ŋu.+16 Ke ne eɖo dzidzime enelia dzi la, woagatrɔ ava afi sia,+ elabena Amoritɔwo fe vodadawo mesɔ gbɔ haɖe na tohehe o.”+17 Azɔ esi ɣe ɖo to, eye viviti tsiɖitsiɖi aɖe do la, kpo si me dzudzɔ le tutum le kɔlikɔli kple akakati si le bibim la va to lã fefeawo dome.18 Gbe ma gbee Yehowa bla nu kple Abram+ gblɔ be: “Wò dzidzimeviwoe matsɔ anyigba sia ana,+ tso Egipte-tɔsisi la nu va ɖo tɔsisi gã, si nye Frat-tɔsisi la nu:+19 Kenitɔwo,+ Kenizitɔwo, Kadmonitɔwo,20 Hititɔwo,+ Perizitɔwo,+ Refaimtɔwo,+21 Amoritɔwo, Kanaantɔwo, Girgasitɔwo kple Yebusitɔwo+ fe anyigba.”


text:
Yeremiya fa konyi ɖe tsɔtsrɔ̃ si gbɔna la ŋu (19-31)
4 Yehowa be: “Oo Israel, ne èbe yeatrɔ gbɔ,Ne èbe yeatrɔ va gbɔnye,Eye ne àɖe wò legba nyɔŋuwo ɖa le nye ŋkuta la,Ekema màganye tsatsala o.+2 Eye ne èka atam be,‘Zi ale si Yehowa le agbe!’ eye nèwɔe le nyatefe, ʋɔnudɔdrɔ̃ dzɔdzɔe kple nutefewɔwɔ me la,Ekema dukɔwo ayra wo ɖokuiwo to eya amea dzi,Eye eya mee woafo adegbe le.”+3 Elabena ale Yehowa gblɔ na Yudatɔwo kple Yerusalem ye nye esi:“Mide agble ɖe anyigba wɔnu dzi,Eye miganɔ nu fãm ɖe ŋùwo me o.+4 Mi Yudatɔwo kple Yerusalem nɔlawo,Mitso aʋa na mia ɖokuiwo na Yehowa,Eye mitso aʋa na miafe dziwo,+Ne nye dɔmedzoe nagafla abe dzo ene,Eye wòabi le miafe nu vɔ̃ɖi wɔwɔwo ta,+Eye ame aɖeke mate ŋu atsii o.”5 Migblɔe le Yuda, eye miɖe gbefãe le Yerusalem.Mido ɣli, eye miku lãdzo le anyigba la katã dzi.+Mido ɣli sesĩe miagblɔ be: “Mifo takpliNe míasi ayi du sesẽawo me.+6 Mido dzesiti ɖe dzi ɖo ɖe Zion.Midi bebefe, eye migatɔ ɖi o,”Elabena mehe gbegblẽ tso dziehe gbɔna,+ gbegblẽ si tefe makɔ o.7 Edo abe dzata si do tso efe avekɔe me ene;+Dukɔwo gblẽla la ho.+Eho tso enɔfe be wòana wò anyigba la nazu ŋɔdzinu.Wò duwo azu afedo, eye ame aɖeke manɔ wo me o.+8 Eya ta mita akpanya.+Mifa konyi,* eye mifa avi sesĩe,Elabena dɔmedzoe helĩhelĩ si Yehowa do ɖe mía ŋu la nu mefa o.9 Yehowa be: “Ava eme gbe ma gbe be, dzi aɖe le fiaKple amegãwo fo;+Nunɔlawo alulu, eye nyagblɔɖilawo fe nu aku.”+10 Eye megblɔ be: “Aléle, Oo, Afetɔ Dziɖulagã Yehowa! Vavãe, èflu dukɔ sia+ kple Yerusalem, esi nègblɔ be, ‘Mianɔ ŋutifafa me,’+ evɔ yi le vehlo dzi na mí.”*11 Ɣemaɣi la, woagblɔ na dukɔ sia kple Yerusalem be:“Ya xɔdzo aɖe fo tso togbɛ feflewo dzi to gbegbe gbɔna ɖeNye dukɔ fe vinyɔnu* gbɔ;Menye be woatsɔ agbɔ nui alo ana nu me nadza o.12 Ya sesẽ si tefe mekɔ o, si fo tso tefe siawo la tso gbɔnye.Azɔ madrɔ̃ ʋɔnu wo.13 Kpɔ ɖa! Aho ava abe alilikpo dodo ene,Eye efe tasiaɖamwo le abe ahom ene.+Efe sɔwo fua du wu hɔ̃.+Baba na mí, elabena míetsrɔ̃ vɔ!14 Oo Yerusalem, klɔ nu vɔ̃ɖi wɔwɔ ɖa le wò dzi ŋu, ne woaxɔ na wò.+Ɣekaɣi nàdzudzɔ susu vɔ̃wo bubu ase ɖo?15 Elabena gbe aɖe le ɖiɖim tso Dan,+Eye wòle gbefã ɖem gbegblẽ tso Efrayim tonuto la me.16 Migblɔe na dukɔwo;Miɖe gbefãe be egbɔna Yerusalem dzi.”“Dzɔlawo* tso anyigba didi aɖe dzi gbɔna,Eye woana wofe ɣli nade dzi ɖe Yuda duwo ŋu.17 Woɖe to ɖe Yerusalem le goawo katã me abe agbleŋudzɔlawo ene,+Elabena edze aglã ɖe ŋunye,”+ Yehowa ye gblɔe.18 “Woaɖo wò zɔzɔme kple wò nuwɔnawo tefe na wò.+Aleke gbegbe wò gbegblẽ la ave kaɖikaɖie nye esi;Elabena ede keke wò dzi gbɔ ke!”19 Oo, mele veve sem,* mele veve sem!Vevesesea nu sẽ heɖo nye dzi* me ke.Nye dzi le tsotsom kpokpokpo le menye.Nyemate ŋu azi ɖoɖoe o,Elabena mese* lãdzo fe ɖiɖi,Mese aʋaɣli.+20 Wohe nyatakaka vɛ be gbegblẽ kplɔ gbegblẽ ɖo,Elabena wogblẽ anyigba blibo la katã.Kasia wogblẽ nye agbadɔwo,Eye wogblẽ nye agbadɔvɔwo le aɖabafofo ɖeka me.+21 Ɣekaɣi manɔ dzesiti la kpɔkpɔ dzi,Eye manɔ lãdzo fe ɖiɖi sem ase ɖo?+22 “Elabena nye dukɔ tsi bome;+Womedze sim o.Vi manyanuwoe wonye, eye womesea nu gɔme o.Wobi ɖe* nu vɔ̃ɖi wɔwɔ me,Ke womedze si nu nyui wɔwɔ ya o.”23 Meɖe ŋku ɖe anyigba, eye kpɔ ɖa, ele fuflu heɖi gbɔlo.+Meɖe ŋku ɖe dzifowo, ke wofe kekeli megali o.+24 Meɖe ŋku ɖe towo, eye kpɔ ɖa, wole dzodzom kpekpekpe,Eye togbɛwo katã le ʋuʋum.+25 Meɖo ŋku anyi, eye kpɔ ɖa, amegbetɔ aɖeke meli o,Eye dzifoxewo katã si.+26 Meɖo ŋku anyi, eye kpɔ ɖa, atikutsetsebɔ la zu gbegbe,Eye wogbã efe duwo katã.+Yehowae wɔ esiaLe efe dɔmedzoe helĩhelĩ la ta.27 Elabena ale Yehowa gblɔe nye esi: “Anyigba blibo la azu gbegbe,+Gake nyematsrɔ̃ nuwo katã keŋkeŋ o.28 Esia tae anyigba la afa konyi,+Eye dzifowo ado viviti.+Elabena mefo nu, meɖo tame,Eye nyematrɔ susu* loo alo agbe ewɔwɔ o.+29 Dua me nɔlawo katã se sɔdolawo kple aŋutrɔdalawo fe hoowɔwɔ,Eye ame sia ame si.+Woge ɖe avewo me,Eye wolia agakpewo.+Wogblẽ duawo katã ɖi,Eye ame aɖeke megale wo me o.”30 Esi wodo afedo wò azɔ ɖe, nu ka wɔ ge nàla?Tsã la, èdoa awu dzĩHetsɔa sikanuwo ɖoa atsyɔ̃ na ɖokuiwò,Eye nèɖoa tu ɖe ŋku.Ke dzodzroe nèwɔ leke na ɖokuiwò,+Elabena ame siwo wò nu léa dzi na la gbe wò;Azɔ wole wò ku* dim.+31 Elabena mese gbe aɖe abe nyɔnu si le dɔ lém la tɔ ene,Ŋeŋe si le abe nyɔnu si le efe ŋgɔgbevi dzim la tɔ ene,Zion vinyɔnu si gbɔgbɔtsixe tsi fo na la fe gbee.Eke efe abɔwo me gblɔ be:+“Baba nam, elabena amewulawo na nu ti kɔ nam!”*


text:
9
Woatsrɔ̃ Israel
1 Mekpɔ Afetɔ la wòle tsitre ɖe vɔsamlekpui la gbɔ, eye wògblɔ nam be,
“Xlã nu ɖe sɔtiawo tame ne xɔa fe agunu naʋuʋu.
Mu sɔtiawo woadze ameawo fe ta dzi,
eye ame siwo susɔ la, mawu wo kple yi.
Ame ɖeka pɛ mato le eme o, eye ɖeke hã masi o.
2 Ne wofu du yi keke tsiẽfe hã la,
mava afi ma ahe wo ado goe;
eye ne wolia nu yi dzifo hã la,
mayi afi ma ahe wo vɛ.
3 Togbɔ be woasi aɖabe ɖe agakpe siwo
le Karmel to tame hã la,
madi wo, ake ɖe wo ŋu,
ahe wo ado goe le afi ma.
Ne wosi ɖabe ɖe atsiafu fe goglofe ke hã la,
madɔ fumedawo ɖa be woaɖu wo, woaku.
4 Togbɔ be wofe futɔwo akplɔ wo ayi aboyo me hã la,
afi ma hã maɖe gbe be woawu wo kple yi.
“Nye ŋkuwo anɔ wo ŋu na vɔ̃,
ke menye na nyui o.”
5 Afetɔ Yehowa, Dzifoʋakɔwo fe Mawu,
ame si ka asi anyigba ŋuti wòlolõ,
eye edzinɔlawo katã fa konyi,
ame si na anyigba kɔ dzi abe Nil ene,
eye wòna wòdze eme abe Egipte tɔsisi ene.
6 Ame si tu nɔfe kɔkɔwo ɖe dzifonutowo me,
eye wòɖo wofe agunu ɖe anyigba dzi,
ame si lɔ atsiafutsi, eye wòtrɔe ɖe anyigba katã dzi.
Yehowae nye efe ŋkɔ.
7 Yehowa be, “O Israelviwo,
ɖe miele nam abe Kustɔwo ene oa?
Ɖe menye nyee kplɔ Israel tso Egiptenyigba dzi,
Filistitɔwo tso Kaftor kple Siriatɔwo tso Kir oa?”
8 “Afetɔ Yehowa fe ŋkuwo le fiaɖufe sẽto la ŋuti.
Matsrɔ̃ wo ɖa le anyigba dzi,
negbe Yakob fe afe la ko nyematsrɔ̃ keŋkeŋ o,”
Yehowae gblɔe.
9 “Elabena meɖe gbe, eye matsra Israel fe afe la
le dukɔwo dome abe ale si wotsraa bli kple tsranui ene,
ke ku ɖeka gɔ̃ hã mage ɖe anyigba o.
10 Nu vɔ̃ wɔla siwo le nye dukɔ me la
atsi yi nu kpe ɖe ame siwo gblɔ be,
‘Vɔ̃ aɖeke madzɔ ɖe mía dzi o,’ la ŋu.”
Woagbugbɔ Israel aɖo te
11 “Ekema le ɣe ma ɣi me la,
“Magbugbɔ David fe agbadɔ atu,
maɖɔ efe fiasã gbagbãwo ɖo,
magaɖo efe afedowo te,
eye magbugbɔ atui abe ale si wònɔ tsã ene,
12 ale be woaxɔ Edom fe ame mamlɛawo
kple dukɔ siwo katã ŋuti woyɔ nye ŋkɔ ɖo.”
Nye Yehowa ame si awɔ esiawo katã lae gblɔe.
13 Yehowa be, “Ŋkekewo li gbɔna,”
“esime nukuxala maxa nuku vɔ
hafi agbleŋlɔla nagadze agbleŋɔŋlɔ gɔme o,
eye wainfiala mafia wain vɔ hafi
woagadze waintiwo dodo gɔme o.
Aha yeye atsyɔ le towo dzi,
eye wòatsa le togbɛwo tame.
14 “Makplɔ Israel agbɔe tso aboyo me,
woagbugbɔ wofe du siwo zu afedo la atso, ahanɔ wo me,
woade waingblewo,
eye woafia aha ano le wo me.
Woade agblewo eye woaɖu wo me kutsetsewo.
15 Maɖo Israel ɖe eya ŋutɔ fe anyigba dzi,
eye womagaho wo kple ke tso anyigba si metsɔ
na wo la dzi akpɔ gbeɖe o.”
Yehowa, miafe Mawu lae gblɔe.


text:
Yizanzan sewo
Míwo zɔn loo!
Enyɔtakankandadoxu cɛ akpedo mí nu nɔ míanya enu sugbɔ so Mawu, Bibla koɖo Yehowa kunuɖetɔwo nu. Hlɛn, kpɔ, wa kɔpi nɔ enu ci yí dro eo. Mìji mɔ mɛbuwo le ɖu vivi nɔ enu ciwo yí le mìwo nyɔtakankandadoxu lɔ hɛnnɛ. Vɔ kaflaa, ŋgbevayi sran yimɛnyɔwo do nyɔtakankandadoxu buɖe ji o. Àtɛnŋ ama enu ciwo èkpla koɖo mɛbuwo to asɛdodo enyɔtakankandadoxu cɛ nɔ wo, shigbe le wonu lé woaziin do le enu ciwo yí le gɔnmɛ cɛwo mɛ.
Acɛ ci yí nyi enutɔ̀tɔ
© 2022 Watch Tower Bible and Tract Society of Pennsylvania. Mìwo ɖekɛ yí kpɔmɔ awɛ.
Watchtower Bible and Tract socity of New York, Inc. (“Watchtower”) yí ɖe texwe ɛntɛnɛti ji tɔ cɛ ti, yí gbekpɔkɔ ji. Nɔ wode tɔashi buɖeɔ, enu ŋwlɛnŋwlɛn koɖo enyɔtakankan ciwo yí le Enyɔtakankandadoxu cɛ nyi Watch Tower Bible and Tract Society of Pennsylvania, (“Watch Tower”) tɔ.
Jeshiduwo
Adobe, Adobe jeshi, Acrobat, koɖo Acrobat jeshi nyi jeshiduwo nɔ Adobe Systems Incorporated. iTunes koɖo iPod nyi jeshiduwo nɔ Apple Inc. Microsoft, Microsoft jeshidu, Microsoft dɔwanu vovovowo koɖo yitotowo pleŋ ŋkɔ koɖo Microsoft dɔwaxu koɖo Microsoft dɔwaxu 365 can nyi afisasa jeshiduwo nɔ Microsoft Inc. Jeshidu buwo pleŋ, jeshidu ciwo yí le ese nu nyi wowowatɔ vovovowotɔ.
Enyɔtakankandadoxu lɔ zanzan sewo
Ese cɛwo ji ele mɔ awa do le texwe ɛntɛnɛti ji tɔ cɛ zanzan mɛ. Nɔ èzan enyɔtakankandadoxu cɛɔ, edasɛ mɔ èlɔn do yisewo pleŋ ji koɖo yizanzan se bu (“yizanzan sewo” pleŋ) ciwo yi wosɔ da do siti cɛ ji. Nɔ dèlɔn do enyɔtakankandadoxu cɛ sewo ji, alo dèlɔn do yise ɖewo jiɔ, ŋgbe ziin o.
Lé àziin nywiɖe doɔ?
-
Àtɛnŋ akpɔ, alo awa kɔpi nɔ fotowo, videowo, ehawo, ɔdinatɛɛ ji wemawo, enuŋlwɛnŋwlɛnwo koɖo nuxuledokajiwo le enyɔtakankandadoxu lɔ ji nɔ eoŋtɔ zanzan, denyi nɔ ajɔwawa o.
-
Ma ɔdinatɛɛ ji wema ciwo woawa kɔpi nɔ dru, video, alo enyɔledokaji ciwo yí le texwe ɛntɛnɛti ji tɔ cɛ ji to ekadodowo ji.
Dàtɛnŋ:
-
Ada enyɔtakankandadoxu cɛ ji nuwo do ɛntɛnɛti (texwe ɛntɛnɛti tɔ ɖekpokpui, hadodo ɛntɛnɛti ji tɔ, texwe video mama tɔ, texwe enyɔmama tɔ) ji o.
-
Ama enyɔtakankandadoxu cɛ ji nuwo alo yikpa ɖe do ɔdinatɛɛtoto ɖekpokpui ji o.
-
Agbetrɔ awa enyɔtakankandadoxu cɛ ji nuwo pɛpɛpɛ, atrɔ ashi le wo nu, awa kɔpi nɔ wo alo azanwo koɖo susu mɔ yeasɔ wa ajɔ alo asɔ ji eho o (Nɔ denyi ele ɖe ŋci yɔ can).
-
Ahun enyɔtakankandadoxu cɛ koɖo susu mɔ yeatrɔ ashi le yinyɔtakankanwo nu, yijidɔwanuwo nu alo amawo nɔ amɛwo; azan mɔnu ciwo yí wosɔ ɖenɔ enyɔtakankan le ɔdinatɛɛ ji alo ɔdinatɛtoto ciwo wosɔ ɖenɔ enyɔtakankan veviwo le enyɔtakankandadoxuwo ji le texwe ɛntɛnɛti ji tɔ cɛ ji o. Degbemɔ woazan mɔnu ciwo wowa mɔ woasɔ wa kɔpi nɔ EPUB, PDF,MP3,koɖo MP4 dru o.
-
Anya keŋ awa fɛn azan enyɔtakankandadoxu lɔ alo yidɔwanuwo, atɛnŋ anyi mɔ woadahɛn yidɔwawa alo ato emɔ ci yí wogbe ji aɖo enyɔtakankandadoxu lɔ mɛ.
-
Azan enyɔtakankandadoxu cɛ le mɔ ci yí agblii alo avagble enu le yidɔwawa nu, alo ci yí ana mɔ amɛwo dagbetɛnŋ ahwuin o. Wodaziin le emɔ gɔndɔngɔndɔn ɖe, emɔ ficifici ɖe, alo emɔ masɔ koɖo ese nu o. Wodaziin asɔ wa enu ficifici alo enu masɔ koɖo ese o. Azan enyɔtakankandadoxu cɛ alo enu ciwo yí le mɛ asɔ wa ajɔ o.
-
Zan siti cɛ alo yidɔwanu ɖekpokpui, wema ciwo yí le ji, jeshiduwo, ehaxoxowo, fotowo, enuŋwlɛnŋwlɛnwo koɖo videowo le ajɔdradra mɔnuwo mɛ.
Edɔ̀danyɔwo kpaxwe
Enyɔtakankan ɖekɛ yí le akpa ci yí nyi “Edɔ̀danyɔwo kpaxwe” nɔ enyɔtakankandadoxu cɛ. Dénu lé woada edɔ̀ do alo yixɔ do doto nyaŋunu nukplamuwo texu o. Dénu lé woaɖa ehun kpɔ do, doto ci gbɔ woayi, alo cike ci woazan, susu ɖe koŋ alo edɔ̀damɔnu ɖekpokpui ci woazan alo nyɔtakankan buwo wu enu ciwo yí le Edɔ̀danyɔwo kpaxwe lɔ o.
Míyinɔ doto nyadɔwo gbɔ gashiagamɛ keŋ akpɔ le míwo lanmɛ le do, alo axɔ kpedonu so lé míada edɔ̀ do.
Wodonɔgbla yí sɔnɔ enyɔtakankan ciwo yí sɔgbe koɖo enyɔtakankan yoyuwo donɔ Edɔ̀danyɔwo kpaxwe lɔ. Nɔ èzan enu ciwo yí le Edɔ̀danyɔwo kpaxwe cɛ alo èwa fɛn yí zanwo yí enuvwin ɖe jɔ do eo jiɔ, ŋgbekpɔ emɔ mɔ watchtower akpe do ye nu o. Nɔ èzan enu ciwo yí le akpaxwe cɛ yí cukaɖawo (shigbe mɔ enu ɖe gble le eo nu alo eku) va to le mɛ nɔ eoɔ, eo ŋtɔ nyɔ yí enyi. Nɔ watchtower se alo deseɔ, denyi yinyɔ yí enyi o. Ðoɔ, enu ɖekpokui dekiin le mɛ o.
Gɔnmɛɖoɖo (garentie) deli o, yí sɛnxu li nɔ mɔnukpɔkpɔwo
Watchtower yí na yí mítɛnŋ zankɔ Siti cɛ koɖo nyɔtakankan koɖo dɔwanu bu ciwo le siti lɔ ji “shigbe le ele do”. Watchtower dena gɔnmɛɖoɖo mɔnu ɖekpokpui o.
Watchtower dena gɔnmɛɖoɖo ci yí adasɛ mɔ enugblenuwo (virus) davagble nu le siti lɔ ji o. Enugblenamu ɖekpokpui ciwo yí atɛnŋ ava, to edɔwanu alo nyɔtakankan alo enu ɖekpokpui ci wona mɔ yí mízankɔ to enyɔtakankandadoxu cɛ ji dekan Watchtower do fiɖe o.
Dada le yizanzansewo ji
Nɔ èda le yizanzansewo jiɔ, watchtower yí ɖo acɛ aɖe afɔ asɔ kpɔ dada le ese lɔ ji gbɔ. Afɔ ciwo aɖe ke: woaxe emɔ nɔ eo mɔ dagbehun enyɔtakankandadoxu lɔ o, woaxe mɔ nɔ ɔdinatɛɛ ciwo yí zankɔ adrɛsi IP ao tɔ yí wodagbetɛnŋ ahuin o, ánu nɔ dɔwaxu ci yí nanɔ ɛntɛnɛti eo mɔ, yɛ le xe mɔ nɔ eo nɔ dàgbesunji ahun enyɔtakankandadoxu lɔ o, alo asanma eo do kojoɖotɔwo gbɔ.
Ashitrɔtrɔwo
Watchtower atɛnŋ atrɔ ashi le yizanzansewo nu hweɖewo nu. Yizanzanse yoyu lɔwo atɔ edɔwawa so hwenu wosɔwo dado enyɔtakankandadoxu lɔ ji. Ele mɔ àyinɔ ji kabakaba keŋ akpɔnɔ ese yoyu lɔwo.
Ese koɖo kojoɖoɖonyɔwo
New York ju ci yí le U.S.A. (Etats-unis) sewo ji wocu enyɔtakankandadoxu cɛ sewo do, nɔ eju ɖewo mɛ sewo desɔ koɖo ese lɔwo can. Le kleŋ mɛɔ, New York ju ci yí le U.S.A. (Etats-unis) kojoɖoxuwo yí akpɔ ese nyɔ ciwo yí akudo yizanzantoto nyɔwo pleŋ gbɔ.
Ese ɖeshiaɖe le yiɖekishi
Nɔ kojoɖoxu gangan ɖe sɔ gbeta mɔ totoɔ mɛ ’se ɖe desɔgbe o, dawa dɔ o, alo dele se nuɔ, ese kpɛtɛwo akpɔtɔ ale edɔ wakɔ. Nɔ Watchtower denɔ zanŋte do ese lɔwo ji wawa nu o, yí mɛɖe vada le ese ɖe jiɔ, dedasɛ mɔ dégbeji mɔ woawa do ese lɔ ji, alo dégbeɖo acɛ ana woawa do ese lɔwo ji taɖo o.
Toto lɔ pleŋ
Texwe Ɛntɛnɛti ji tɔ cɛ zanzan toto lɔ nyi enublabla ci yí le eo koɖo watchtower dodomɛ. Yizanzan toto yoyu cɛ va ɖɔli enyɔtakankandoxu lɔ zanzan toto xoxwi ci yí li sa.


text:
Woti Wo Yome Le Dzɔdzɔenyenye ta
Woti Wo Yome Le Dzɔdzɔenyenye ta
“Woayra amesiwo yome wotina le dzɔdzɔenyenye ŋuti la.”—MATEO 5:10.
1. Nukatae Yesu do ɖe Pontio Pilato ŋkume ɖo, eye nya kae Yesu gblɔ?
“ESIA ta wodzim ɖo, eye esia ta meva xexeame ɖo, bena maɖi ɖase na nyatefe la.” (Yohanes 18:37) Esime Yesu gblɔ nya mawo la, enɔ tsitre ɖe Pontio Pilato, Yudea fe Roma-mɔmefia la ŋkume. Menye Yesu ŋutɔe tia be yeayi afima o, eye menye ɖe Pilato kpee hã o. Ke boŋ enɔ afima le esi Yuda-subɔsubɔhakplɔlawo tso enu alakpatɔe be enye nugbegblẽwɔla si dze na ku ta.—Yohanes 18:29-31.
2. Afɔ kae Yesu ɖe, eye nukae va dzɔ ɖe edzi?
2 Yesu nya nyuie be Pilato kpɔ ŋusẽ be wòaɖe asi le ye ŋu loo alo wòana woawu ye. (Yohanes 19:10) Gake esia mexe mɔ ɖee be wòagafo nu dzinɔamefotɔe na Pilato tso Fiaɖufea ŋuti o. Togbɔ be Yesu fe agbe ɖo afɔku me hã la, ezã mɔnukpɔkpɔa tsɔ ɖi ɖase na dziɖula kɔkɔtɔ kekeake si nɔ wofe nutoa me. Le ɖaseɖiɖi ma katã megbe gɔ̃ hã la, wobu fɔ Yesu eye wowui, wòku xɔsetaku le fuwɔameti ŋu le vevesese helĩhelĩ me.—Mateo 27:24-26; Marko 15:15; Luka 23:24, 25; Yohanes 19:13-16.
Ðasefoe loo alo Xɔsetakulae?
3. Gɔmesese kae nɔ nya “xɔsetaku” ŋu le Biblia fe ɣeyiɣiwo me?
3 Le ame geɖewo fe nukpɔsusu nu egbea la, xɔsetakula sɔ kple zazɛ̃nyahela, alo aglãdzela. Zi geɖe la, wobua vɔ̃ ɖe amesiwo lɔ̃na faa be yewoaku ɖe yewofe xɔse ta ŋu, vevietɔ ne enye wofe subɔsubɔ fe dzixɔsee kple susu be wonye ŋɔdzinuwɔlawo alo wonye nuɖiaɖia na amefomea. Gake gɔmesese si nɔ Helagbe me nya (marʹtys) xɔsetaku ŋu le Biblia fe ɣeyiɣiwo mee nye “ɖasefo,” amesi ɖia ɖase, ɖewohĩ le ʋɔnudrɔ̃fe aɖe le nyatefe si dzi wòxɔ se la ŋu. Emegbe kuraa hafi wova te nyaa zazã na “amesi tsɔ efe agbe ɖo anyi ɖe ɖaseɖiɖi ta,” alo amesi ɖia ɖase to efe agbe tsɔtsɔ ɖo anyi me.
4. Gɔmesese ka koŋ nue Yesu nye xɔsetakula le?
4 Yesu nye xɔsetakula le nya la fe gɔmesese gbãtɔ koŋ nu. Abe alesi wògblɔe na Pilato ene la, eva ‘bena yeaɖi ɖase na nyatefea.’ Efe ɖaseɖiɖi na amewo wɔ nu le mɔ vovovowo nu. Nusiwo amehawo dometɔ aɖewo se hekpɔ la ʋã wo ale gbegbe be woxɔ Yesu dzi se. (Yohanes 2:23; 8:30) Ame hahooawo kple subɔsubɔhakplɔlawo koŋ hã wɔ nu ŋkubiãtɔe—gake le mɔ gbegblẽ nu. Yesu gblɔ na efe fometɔ siwo mexɔ edzi se o be: “Xexeame mate ŋu alé fu mi o; ke nye la eléa fum, elabena nye la meɖi ɖase le eŋuti bena, efe dɔwɔwɔwo vɔ̃ɖi.” (Yohanes 7:7) Esi Yesu ɖi ɖase le nyatefea ŋu ta la, efe nu ku dzi na dukplɔlawo, eye wova wui. Le nyatefe me la, eyae nye “ɖaseɖila (marʹtys) nutefewɔla kple nyatefetɔ” la.—Nyaɖeɖefia 3:14.
“Woalé Mi ɖe Ke Me”
5. Nya kae Yesu gblɔ do ŋgɔ ku ɖe yometiti ŋu le efe subɔsubɔdɔa me?
5 Menye Yesu ŋutɔ koe kpe yometiti sesẽ fe fu o, ke boŋ exlɔ̃ nu eyomedzelawo do ŋgɔ hã be esia adzɔ ɖe woawo hã dzi. Le Yesu fe subɔsubɔdɔa gɔmedzeɣi la, egblɔ na efe nyaselawo le efe Todzimawunya me be: “Woayra amesiwo yome wotina le dzɔdzɔenyenye ŋuti la; elabena woawo tɔe nye dzifofiaɖufe la. Woayra mi, ne woadzu mi, eye woati mia yome, eye woaka aʋatso agblɔ nya vɔ̃ bubu fomeviwo katã ɖe mia ŋuti le tanye. Dzi nadzɔ mi, eye mitso aseye; elabena miafe fetu sɔ gbɔ le dzifo.”—Mateo 5:10-12.
6. Nuxlɔ̃amenya kae Yesu na esime wonɔ apostolo 12-awo dɔm ɖa?
6 Emegbe esi Yesu nɔ efe apostolo 12-awo dɔm ɖa la, egblɔ na wo be: “Mikpɔ mia ɖokui dzi nyuie le amewo ŋuti; elabena woade mi asi na ʋɔnudrɔ̃lawo, eye woafo mi kple atam le wofe fufofewo; eye woakplɔ mi ayi ɖe mɔ̃mefiawo kple fiawo fe ŋku me le tanye, ne wòanye ɖaseɖiɖi na woa kple trɔ̃subɔlawo.” Gake menye subɔsubɔhaŋgɔnɔlawo ɖeɖekoe ati nusrɔ̃lawo yome o. Yesu gblɔ hã be: “Nɔvi lade nɔvi ku me, eye fofo lade vi asi, ɖeviwo latsi tre ɖe dzilawo ŋuti, eye woatsɔ wo ana woawu. Eye wo katã woalé mi ɖe ke me le nye ŋkɔ la ŋuti; ke amesi ke ado dzi vevie vaseɖe nuwuwu la, eya lakpɔ ɖeɖe.” (Mateo 10:17, 18, 21, 22) Kristotɔ gbãtɔwo fe ŋutinya ɖo kpe nya siawo fe nyatefenyenye dzi.
Dzidodo Nutefewɔwɔtɔe Ŋuti Nuŋlɔɖi
7. Nukae na Stefano va zu xɔsetakula?
7 Le Yesu fe ku megbe kpuie la, Stefano va nye Kristotɔ gbãtɔ si wowu ɖe ɖaseɖiɖi le nyatefea ŋu ta. ‘Eyɔ fũ kple amenuveve kple ŋusẽ, eye wòwɔ nukunuwo kple dzesi gãwo le dukɔ la dome.’ Subɔsubɔha me futɔ siwo le eŋu ‘mete ŋu tsi tre ɖe nunya kple gbɔgbɔ, si wòtsɔ le nu fom la ŋu o.’ (Dɔwɔwɔwo 6:8, 10) Esi ŋuʋaʋã yɔ wo me fũ la wohe Stefano yi Sanhedrin, si nye Yudatɔwo fe ʋɔnudrɔ̃fe kɔkɔtɔ la ŋkume afisi woa kple amesiwo tso enu alakpatɔe la do go le eye wòɖi ɖase sẽŋu aɖe na wo. Gake mlɔeba la, Stefano fe futɔwo wu eyama si nye ɖaseɖila nutefetɔ la.—Dɔwɔwɔwo 7:58, 59.
8. Aleke nusrɔ̃la siwo nɔ Yerusalem wɔ nui le yometiti si va wo dzi le Stefano fe ku megbe me?
8 Le Stefano wuwu megbe la, “yometiti gã aɖe va hame, si le Yerusalem la dzi, eye wo katã woka hlẽ ɖe Yudea kple Samaria-nutoawo me, negbe apostolowo koe mele me o.” (Dɔwɔwɔwo 8:1) Ðe yometiti na wodzudzɔ Kristotɔwo fe ɖaseɖiɖidɔa? Ao, ke boŋ nuŋlɔɖia gblɔ be “amesiwo ka hlẽ la, le tsatsam hele nyanyui la gblɔm fia.” (Dɔwɔwɔwo 8:4) Woanya se le wo ɖokui me abe alesi apostolo Petro se le eɖokui me do ŋgɔe ene be: “Ele be, woabu Mawu awu amewo.” (Dɔwɔwɔwo 5:29) Le yometitia katã gɔ̃ hã megbe la, nusrɔ̃la nutefewɔla dzinɔamefotɔ mawo lé ɖaseɖiɖi le nyatefea ŋu me ɖe asi, togbɔ be wonya be esia ahe nɔnɔme sesẽ geɖe vɛ hã.—Dɔwɔwɔwo 11:19-21.
9. Yometiti kae yi dzi dzɔ ɖe Yesu yomedzelawo dzi?
9 Le nyatefe me la, nɔnɔme sesẽa mena wodzudzɔ o. Gbã la míese be Saul—amesi kpɔ dzidzɔ ɖe Stefano wuwu ŋuti—‘helé ŋɔdzidodo kple hlɔ̃dodo fe gbɔgbɔtsixe ɖe fo ɖe Afetɔ la fe nusrɔ̃lawo ŋuti la, yi ɖe nunɔlagã gbɔ, eye wòbia agbalẽwoe bena, yeayi Damasko ɖe fufofeawo me, ne yeakpɔ amesiwo le nenem mɔ sia dzi, ŋutsuwo kple nyɔnuwo la, ne yeabla wo akplɔ va Yerusalem.’ (Dɔwɔwɔwo 9:1, 2) Emegbe le fe 44 M.Ŋ. me lɔfo la, “Fia Herodes ɖo asi hamevi aɖewo dzi, bena yeasẽ ŋuta le wo ŋu. Eye wòwu Yakobo, Yohanes nɔvi la, kple yi.”—Dɔwɔwɔwo 12:1, 2.
10. Yometiti ŋuti nuŋlɔɖi kawoe míekpɔ le Dɔwɔwɔwo kple Nyaɖeɖefia fe agbalẽwo me?
10 Dɔwɔwɔwo fe agbalẽ me nya mamlɛawo nye nuŋlɔɖi siwo womaŋlɔ be o, siwo ku ɖe dodokpɔwo, gaxɔmenɔnɔ, kple yometiti siwo nu nutefewɔlawo nɔ te ɖo, siwo dometɔ ɖeka nye Paulo, amesi nye yometila tsã heva zu apostolo, si anye be eku xɔsetaku le Roma Fiagã Nero fe asi me anɔ fe 65 M.Ŋ. me lɔfo. (Korintotɔwo II, 11:23-27; Timoteo II, 4:6-8) Mlɔeba la, le Nyaɖeɖefia fe agbalẽa si woŋlɔ le fe alafa gbãtɔ fe nuwuwu lɔfo me la, míekpɔe be wode amegãɖeɖi apostolo Yohanes game le tohefe si nye Patmo-fukpo la dzi “le Mawu fe nya kple Yesu Kristo fe ɖaseɖiɖi ta.” Nyaɖeɖefia fo nu tso ‘Antipa, si nye nye ɖaseɖila nutefewɔla si wowu’ le Pergamo hã ŋu.—Nyaɖeɖefia 1:9; 2:13.
11. Aleke nusiwo me Kristotɔ gbãtɔwo to ɖo kpe nya siwo Yesu gblɔ ku ɖe yometiti ŋu dzii?
11 Esiawo katã ɖo kpe Yesu fe nya fe emevava dzi na efe nusrɔ̃lawo be: “Ne woti yonyeme la, woati miawo hã yome.” (Yohanes 15:20) Kristotɔ gbãtɔ wɔnutefeawo nɔ klalo be yewoadze ŋgɔ dodokpɔ sesẽtɔ, si nye ku—to fuwɔame me, to wo tsɔtsɔ na lã wɔadãwo me, alo to mɔ bubu ɖesiaɖe nu—kple susu be woate ŋu awɔ dɔ si Afetɔ Yesu Kristo de wo si be: “Mianye nye ɖaseɖilawo le Yerusalem kple Yudea katã kple Samaria, eye vaseɖe anyigba fe sefe ke.”—Dɔwɔwɔwo 1:8.
12. Nukatae Kristotɔwo yometiti menye blemaŋutinya aɖe ko o?
12 Anye vodada gã aɖe be ame nasusui be blema me koe ŋutasẽnuwɔna siawo dzɔ ɖe Yesu yomedzelawo dzi le. Paulo, si míeva de dzesi be eya hã to nɔnɔme sesẽwo me la ŋlɔ bena: “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12) Petro gblɔ le yometiti ŋu be: “Esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze efe afɔɖofewo yome.” (Petro I, 2:21) Vaseɖe nuɖoanyi sia fe “ŋkeke mamlɛwo” me la, Yehowa fe amewo kpɔtɔ nye amesiwo woléa fui hesẽa ŋuta le wo ŋu. (Timoteo II, 3:1) Le anyigba dzi fe afisiafi la, woti Yehowa Ðasefowo dometɔ ɖekaɖekawo kple fufofowo siaa yome le ɣeyiɣi aɖe me le ameteteɖeanyidziɖuɖuwo kple demokrasidziɖuɖuwo te.
Nukatae Woléa Fu Wo Hetia Wo Yome Ðo?
13. Nukae le be wòanɔ susu me na egbeŋkekea me Yehowa subɔlawo le yometiti ŋu?
13 Togbɔ be ablɔɖe su mía dometɔ akpa gãtɔ si be míewɔa gbefãɖeɖedɔa hedea kpekpewo le ŋutifafa me hã la, ele be Biblia fe ŋkuɖodzinya siawo nanɔ susu me na mí be ‘xexe sia me fe nɔnɔme le tɔtrɔm.’ (Korintotɔwo I, 7:31) Nuwo ate ŋu atrɔ kpata ale gbegbe be ne míedzra ɖo le susu, seselelãme, kple gbɔgbɔ me o la, míate ŋu akli nu bɔbɔe. Ekema nukae míate ŋu awɔ atsɔ akpɔ mía ɖokui ta? Mɔ vevi aɖe si dzi míate ŋu akpɔ mía ɖokui ta le enye be míana nusita woléa fu Kristotɔ ŋutifafamewo kple sedziwɔlawo hetia wo yome la me nakɔ le susu me na mí.
14. Nya ka gɔmee Petro na míese be eyatae woti Kristotɔwo yome ɖo?
14 Apostolo Petro fo nu tso nya sia ŋu le efe lɛta gbãtɔ si wòŋlɔ me le fe 62-64 M.Ŋ. me, esime Kristotɔ siwo katã nɔ Roma Fiaɖufea me nɔ dodokpɔwo kple yometiti me tom. Egblɔ be: “Lɔlɔ̃tɔwo, migana fiafiã fe tetekpɔ, si va mia dzi hena mia dodokpɔ la, nawɔ yaa ɖe mi, abe nya aɖe fomevie va dzɔ ɖe mia dzi ene o.” Be woase nusi wòwɔnɛ gɔme la, Petro yi edzi be: “Mia dome ame aɖeke nagakpe fu abe hlɔ̃dola alo fiafitɔ alo vɔ̃wɔla alo abe amesi doa gaglãsu ɖe ame bubuwo fe nya me la ene o; ke ne ame aɖe kpe fu abe kristotɔ ene la, megakpe ŋu nɛ o, ke nekafu Mawu le nya sia me boŋ.” Petro ɖee fia be menye nu gbegblẽ aɖeke wɔwɔ tae wole fu kpem ɖo o, ke boŋ wofe Kristotɔnyenye tae wole fua kpem ɖo. Ne ɖe wonyrɔ wo ɖokui ɖe “nu vlo wɔwɔ ma ke fe ba me” abe amesiwo fo xlã wo ene la, anye ne wodo ɖoafe na wo hexɔ wo. Gake le nyatefe me la, wokpe fu le esi wodze agbagba be yewoanɔ agbe abe alesi wobia tso Kristo yomedzelawo si ene ta. Alea kee nɔnɔmea le na Kristotɔ vavãwo hã egbea.—Petro I, 4:4, 12, 15, 16.
15. Nu masɔmasɔ kae wowɔna ɖe Yehowa Ðasefowo ŋu?
15 Le xexeame fe akpa geɖe la, wokafua Yehowa Ðasefowo le dutofo le wofe ɖekawɔwɔ kple nuwɔwɔ aduadu le wofe takpekpe gãwo kple xɔtudɔwo me, le wofe anukwareɖiɖi kple veviedodonu me, le kpɔɖeŋu nyui si woɖona le agbenyuinɔnɔ kple fomegbenɔnɔ me, kpakple le wofe dzedzeme kple wo ɖokuiléle nyuie me gɔ̃ hã ta. * Ke hã woxe mɔ ɖe wofe dɔa nu le dukɔ siwo ade 28 ya teti me le ɣeyiɣi si me wonɔ nyati sia ŋlɔm me, eye wowɔ fu Ðasefoawo dometɔ geɖewo hena wobu wofe nuwo ɖe wofe xɔse ta. Nukata wowɔa nu ɖe woawo boŋ ŋu alea ɖo? Eye nukatae Mawu ɖe mɔ ɖe eŋu?
16. Nukae nye susu vevitɔ si ta Mawu ɖea mɔ efe amewo kpea yometiti fe fu?
16 Vevietɔ wu la, ele be míana nya si le Lododowo 27:11 nanɔ susu me na mí be: “Vinye, dze nunya, be nado dzidzɔ na nye dzi, ne mate ŋu aɖo nya ŋu na amesiwo le alɔme ɖem le ŋunye.” Ẽ, xexeame katã fe dziɖulanyenye fe nya xoxo la tae. Le ame gbogbo siwo lé wofe nutefewɔwɔ me ɖe asi na Yehowa le fe alafawo me fe kpeɖodziwo katã megbe gɔ̃ hã la, Satana medzudzɔ alɔmeɖeɖe le Yehowa ŋu abe alesi wòwɔe le ame dzɔdzɔe Hiob ŋɔli me ene o. (Hiob 1:9-11; 2:4, 5) Mewɔ nuku o be fifia si woɖo Mawu fe Fiaɖufea gɔme anyi sesĩe, eye tevi kple tefenɔla siwo léa nutefewɔwɔ me ɖe asi le esi le anyigba dzi godoo la, Satana ɖo adã le efe ŋutete mamlɛawo katã ŋudɔ wɔm be yeaɖo kpe yefe nyaa dzi. Ðe amesiawo alé nutefewɔwɔ me ɖe asi na Mawu metsɔ le fukpekpe kple nɔnɔme sesẽ siwo me woato me oa? Biabia sia nye nya si hiã be Yehowa subɔlawo dometɔ ɖesiaɖe nabia eɖokui.—Nyaɖeɖefia 12:12, 17.
17. Nukae Yesu wɔnɛ esime wògblɔ be “ava mia dzi hena ɖaseɖiɖi”?
17 Esi Yesu nɔ nusi anɔ edzi yim le ‘nuɖoanyi sia fe nuwuwu’ ŋu nya gblɔm na efe nusrɔ̃lawo la, egblɔ susu bubu si ta Yehowa ɖe mɔ ɖe yometiti ŋu be wòava esubɔlawo dzi. Egblɔ na wo be: “Woade mi asi na fiawo kple mɔ̃mefiawo le nye ŋkɔ la ŋuti. Esia ava mia dzi hena ɖaseɖiɖi.” (Mateo 24:3, 9; Luka 21:12, 13) Yesu ŋutɔ ɖi ɖase le Herodes kple Pontio Pilato ŋkume. “Wode” Paulo hã “asi na fiawo kple mɔ̃mefiawo.” Abe alesi Afetɔ Yesu Kristo bia tso esii ene la, Paulo dze agbagba vevie be yeaɖi ɖase na dziɖula gãtɔ kekeake si nɔ anyi le efe ɣeyiɣia me esi wògblɔ be: “Kaisaro si me metsɔ nye nya dee!” (Dɔwɔwɔwo 23:11; 25:8-12) Nenema kee egbea, nɔnɔme sesẽwo nana míeɖia ɖase na dumegãwo kple ame hahoowo siaa. *
18, 19. (a) Aleke tenɔnɔ ɖe yometiti nu ate ŋu aɖe vi na míi? (b) Nya kawo mee míadzro le nyati si kplɔe ɖo me?
18 Mlɔeba la, tenɔnɔ ɖe tetekpɔwo kple xaxawo nu ɖea vi na mía ŋutɔwo. Le mɔ ka nu? Nusrɔ̃la Yakobo ɖo ŋku edzi na hati Kristotɔwo be: “Nɔvinyewo, ne miege ɖe tetekpɔ bubu fomeviwo me la, mibui dzidzɔ sɔŋ, esi mienyae bena, miafe xɔse fe dodokpɔ wɔa dzidodo.” Ẽ, yometiti ate ŋu adzra míafe xɔse ɖo ahana míafe dzidodo nasẽ ŋu ɖe edzi. Eyata míevɔ̃na na yometiti alo dia mɔnu si mele Ŋɔŋlɔawo nu o atsɔ fo asa nɛ alo atsi enui o. Ke boŋ, míeɖoa to Yakobo fe nuxlɔ̃ame be: “Dzidodo la nakpɔ efe dɔwɔwɔ blibo, bena mianye ame blibowo keŋkeŋ, eye naneke nagahiã mi o.”—Yakobo 1:2-4.
19 Togbɔ be Mawu fe Nya na míese nusita wotia Mawu subɔla wɔnutefewo yome kple nusita Yehowa ɖe mɔ ɖe eŋu hã la, ema mewɔnɛ godoo be yometiti me toto nɔa bɔbɔe o. Nukae ate ŋu ado ŋusẽ mí be míate ŋu anɔ te ɖe enu? Nukae míate ŋu awɔ ne míedze ŋgɔ yometiti? Míadzro nya vevi siawo me le nyati si kplɔe ɖo me.
[Etenuŋɔŋlɔwo]
^ mm. 15 Kpɔ Gbetakpɔxɔ, December 15, 1995, axa 27-9; April 15, 1994, axa 16-17; kple Nyɔ!, February 8, 1994, axa 6-13.
Àte Ŋu Aɖe Wo Mea?
• Gɔmesese ka koŋ nue Yesu nye xɔsetakula le?
• Ŋusẽ kae yometiti kpɔ ɖe fe alafa gbãtɔ me Kristotɔwo dzi?
• Nukatae woti Kristotɔ gbãtɔwo yome abe alesi Petro ɖe emee ene?
• Susu kawo tae Yehowa ɖea mɔ ɖe yometiti ŋu be woava esubɔlawo dzi?
[Biabiawo]
[Nɔnɔmetata siwo le axa 10, 11]
Menye nu gbegblẽ aɖeke wɔwɔ tae fe alafa gbãtɔ me Kristotɔwo kpe fu ɖo o, ke boŋ le Kristotɔ si wonye la tae
PAULO
YOHANES
ANTIPA
YAKOBO
STEFANO


text:
Le ŋdɔ ga 2:46 me, si nye ɣeyiɣi si me anyigbaʋuʋu aɖe si fe sesẽme nye 9.0 dzɔ le March 11, 2011 dzi, si he tsunami gã aɖe vɛ la, ameawo zi ɖoɖoe vie le Fukushima.
Japan – Fukushima – March 11, 2011
TOKYO (AP) – Japan le Dzoɖagbe de bubu amesiwo ŋu nu gblẽ le ŋu eye wogadi amesiwo gakpɔtɔ bu le anyigbaʋuʋu gã aɖe kple tsunami fe 11 enye sia si hã he nukliafɔku aɖe vɛ le Fukushima afisi ame akpe ewo mete ŋu trɔna yia afe me haɖe o la dim ake.
Esia gbãa dzi na ame ŋutɔ eye wòdoa vɔvɔ̃ na ame ŋutɔ be woakpɔe. Ðeko tsunami kple anyigbaʋuʋu fe ŋusẽ si gblẽa nu le ame ŋu kpɔkpɔ kpɔkpɔ doa vɔvɔ̃ na ame. Enaa alesi dzɔdzɔme dada nye nusi dzi míate ŋu aɖu o ŋutɔŋutɔ la dzena le susu me. Nye dzi le dzi gbãm ɖe Japantɔ siwo bu wofe agbe, amesiwo fe lɔlɔ̃tɔwo ku, kple amesiwo le agbagba dzem be yewoafɔ kakɛawo ne tsiawo dzi ɖe kpɔtɔ la ŋu.


text: 26 Agripa+ gblɔ na Paulo be: “Mɔɖeɖe li be nàɖe ɖokuiwò nu.” Ale Paulo do abɔ ɖe dzi, eye wòʋli eɖokui ta gblɔ be:2 “Fia Agripa, edzɔ dzi nam ŋutɔ be ŋkuwòmee mele ɖokuinye ta ʋli ge le egbe sia le nya siwo katã Yudatɔwo+ tsɔ ɖe ŋunye la ŋu,3 vevietɔ esi wònye ènya nu tso kɔnuwo kple nyaʋiʋli siwo katã le Yudatɔwo dome ŋu nyuie ta. Eya ta meɖe kuku na wò be nàgbɔ dzi ɖi aɖo tom.4 “Nyatefee, agbe si fomevi menɔ tso nye ɖekakpuime le nye dukɔmeviwo dome* kple esi menɔ le Yerusalem la le nyanya na Yudatɔwo katã nyuie;+5 wo dometɔ siwo nyam tsã ate ŋu aɖi ɖase be menɔ agbe ɖe míafe subɔsubɔ fe kɔmama, si sẽ wu la, fe nudidiwo nu pɛpɛpɛ+ abe Farisitɔ ene.+6 Ke hã, ŋugbe si Mawu do na mía tɔgbuiwo la ŋuti mɔkpɔkpɔ+ tae mele tsitre ɖe ʋɔnu sia ɖo;7 evɔ ŋugbedodo sia ke me vavae míafe to wuieveawo le mɔ kpɔm na hafi, eye esia tae wowɔa subɔsubɔdɔ kɔkɔe na Mawu vevie zã kple keli ɖo. Oo Fia, mɔkpɔkpɔ sia tae Yudatɔwo+ le nunye tsom ɖo.8 “Nu ka tae miesusu be womate ŋu axɔe ase be Mawu fɔa ame kukuwo ɖe tsitre o?9 Nye la, mexɔe se tsã be ele be mawɔ nu geɖewo atsɔ atsi tsitre ɖe Yesu Nazaretetɔ la fe ŋkɔ la ŋu.10 Eye esia tututue mewɔ le Yerusalem, eye mede ame kɔkɔewo dometɔ geɖewo gaxɔ me,+ elabena mexɔ ŋusẽ tso nunɔlawo fe tatɔwo gbɔ;+ eye ne wobe woawu wo la, medaa asi ɖe edzi.11 Eye mehe to na wo zi geɖe le fufofeawo katã tsɔ zia wo dzi be woagbe nu le wofe xɔse gbɔ; esi medo dziku ɖe wo ŋu vevie ta la, metia wo yome yia du bubuwo hã me.12 “Esia dzie mele hexɔ mɔɖeɖe kple ŋusẽ blibo tso nunɔlawo fe tatɔwo gbɔ dze mɔ yina Damasko,13 eye le ŋdɔ ga wuieve me esi mele mɔa dzi la, Oo Fia, mekpɔ kekeli aɖe si nu sẽ wu ɣe fe keklẽ la wòtso dzifo klẽ fo xlãm, eye wòfo xlã ame siwo le mɔa zɔm kplim hã.+14 Eye esi mí katã míedze anyi la, mese gbe aɖe wògblɔ nam le Hebrigbe me be: ‘Saul, Saul, nu ka ŋuti nèle yonyeme tim? Ne èle afɔ tum nutɔnu* la, nu vevi awɔ wò.’15 Ke megblɔ be: ‘Wò ame kae, Afetɔ?’ Eye Afetɔ la gblɔ be: ‘Nyee nye Yesu, ame si yome tim nèle la.16 Ke hã, fɔ nàtsi tsitre. Esia tae meɖe ɖokuinye fia wò ɖo, be matia wò nànye dɔla kple ɖasefo le nu siwo nèkpɔ kple nu siwo maɖe afia wò tso ŋunye la ŋu.+17 Eye maɖe wò tso ame siawo kple dukɔ siwo gbɔ mele dɔwòm ɖo la si me,+18 be nàʋu wofe ŋkuwo,+ be nàtrɔ wo tso viviti me+ ava kekeli me,+ tso Satana fe ŋusẽ+ me ava Mawu gbɔ, ne woatsɔ wofe nu vɔ̃wo ake wo+ eye woakpɔ domenyinu akpe ɖe ame siwo xɔ dzinye se eye wokɔ wo ŋu la ŋuti.’19 “Eya ta Fia Agripa, nyemegbe ŋutega si woɖe fiam tso dzifo la dzi wɔwɔ o,20 ke boŋ metsɔ gbedeasi la yi na ame siwo le Damasko+ la gbã, eye emegbe la, na ame siwo le Yerusalem+ kple Yudea nuto blibo la me kpakple dukɔwo hã, be woatrɔ dzi me, eye woatrɔ ɖe Mawu ŋu ahawɔ dɔ siwo dze dzimetɔtrɔ la.+21 Esia tae Yudatɔwo lém le gbedoxɔa me hete kpɔ be yewoawum ɖo.+22 Ke esi Mawu kpe ɖe ŋunye ta la, meyi edzi le ɖase ɖim na ame ŋkutawo kple ame tsɛwo siaa va se ɖe egbe sia, nya siwo Nyagblɔɖilawo kple Mose gblɔ be woava dzɔ la ko gblɔm nye hã mele,+23 be Kristo la akpe fu,+ eye esi wònye eyae anye ame gbãtɔ si woafɔ ɖe tsitre tso ame kukuwo dome+ ta la, aɖe gbefã kekeli na ame siawo kple dukɔwo siaa.”+24 Ke esi Paulo le nya siawo gblɔm tsɔ le eɖokui ta ʋlim la, Festo gblɔ kple gbe sesẽ be: “Paulo, èle aɖaʋa dzem! Agbalẽsɔsrɔ̃ vivivo na nèle aɖaʋa dzem!”25 Ke Paulo gblɔ be: “Bubutɔ Festo, nyemele aɖaʋa dzem o, nye susu le te, eye nyatefenyawo ko gblɔm mele.26 Le nyatefe me la, fia si mele nu fom na faa dziɖeɖitɔe la nya nu siawo nyuie; meka ɖe edzi be nu siawo dometɔ ɖeka pɛ hã mele ɣaɣla ɖee o, elabena menye bebemee wowɔ nu siawo le o.+27 Fia Agripa, èxɔ Nyagblɔɖilawo dzi sea? Menya be èxɔ wo dzi se.”28 Ke Agripa gblɔ na Paulo be: “Esusɔ vie ko nàna matrɔ nye susu azu Kristotɔ.”29 Ke Paulo gblɔ nɛ be: “Eɖanye ɣeyiɣi vi aɖe alo ɣeyiɣi didi aɖe megbe o, madi be Mawu nawɔe be, menye wò ɖeɖe ko o, ke boŋ ame siwo katã le nye nyawo sem egbea hã, nazu abe nye ene, negbe woagade ga miawo ya alea o.”30 Eye fia la tso, eye nutodziɖula la kple Bernike kpakple ame siwo katã nɔ anyi kpli wo hã tso.31 Ke esi wodzo yina la, wogblɔ na wo nɔewo be: “Ame sia mewɔ naneke si dze ku alo gamenɔnɔ o.”+32 Eye Agripa gblɔ na Festo be: “Ne ɖe ŋutsu sia mebia be Kaisaro nagbugbɔ nya la adrɔ̃ na ye o la, anye ne woate ŋu aɖe asi le eŋu hafi.”+